text: मुजफ्फरपुर । मुजफ्फरपुर धीरे धीरे बिहारक आर्थिक राजधानी क रूप मे उभरि रहल अछि। यूबी ग्रुप सन उद्योग समूह जतए एहि ठाम अपन संयंत्र लगेबा लेल तैयार अछि ओतहि शहर क माहौल बदलबा लेल दू दू टा मॉलक निर्माण तेजी स भ रहल अछि। ज्ञात हुए जे अखन मुजफ्फरपुर मे कुल 44 टा योजनाक स्वीकृति बिहार सरकार स भेटल अछि, जखन कि कईटा प्रस्ताव पर चर्चा भ रहल अछि। जाहि प्रस्ताव कए मंजूरी भेट चुकल अछि ओहि पर जमीनी काज सेहो क्रमश: चालू अछि। जाहि पर काज शुरू हेबाक अछि ओहि मे प्रमुख अछि राजश्री सुगर एंड केमिकल लिमिटेड जे 5000टीसीडी क क्षमताक चीनी मील, 60 केएलपीडी क डिस्टिल वाटर आ 30 मेगावाटक बिजली निर्माण सयंत्र खोलत। एहिना मेसर्स बालमुकुन्द लीज़-फिन मुजफ्फरपुर, बरुराजपुर मे 5000टीसीडी क्षमताक चीनी मिल, 60 केएलपीडी क अल्कोहल प्लांट, आ 26 मेगावाटक विधुत सयंत्र खोलत। तहिना वैशाली किसान उद्योग सुगर मिल्स प्राइवेट लिमिटेड मुजफ्फरपुर, पारु मे 5000 टीसीडी क्षमताक चीनी मिल, 72 केएलपीडी क एथोनोल प्लांट आ 26 मेगावाटक बिजली सयंत्र खोलत। एहिना धनुका पेस्टिसाइड लिमिटेड मुजफ्फरपुर हाइवे पर तरकारी आ फलक पैकेजिंग कारखाना खोलत। एहिना मेसर्स आईएल एंड ऍफ़एस एहि ठाम 500 मेगावाटक बिजली निर्माण सयंत्र खोलत। तहिना मेसर्स महर्षि डीएवी एजुकेशन ट्रस्ट एहि ठाम इंजीनियरिंग आ डिप्लोमा कौर्सक महाविद्यालय खोलत। तहिना मेसर्स साही फ़ौंउडेशन दिघरा, मुसहरी, मुजफ्फरपुर मे इंजीनियरिंग कालेज खोलत। मेसर्स जयप्रकाश एसोशियेट मोतीपुर मुजफ्फरपुर मे दस लाख टन क्षमता क सीमेंट फेक्टरी खोलत। मेसर्स फ़ूड पाँच सौ मीटर क शीत सयंत्र खोलत। तहिना प्रोटेक कोल्ड स्टोरेज पारू, मुजफ्फरपुर मे 10000 एमटी/वर्ष क क्षमता क कोल्ड स्टोरेज खोलत। एहिना मेसर्स डीके एग्रो प्रोडक्शन तुर्की मुजफ्फरपुर मे साठ लाख लीटर/वर्ष क क्षमता क दूध प्रसंस्करण संयंत्र खोलत। मेसर्स जेवियर स्कूल बेला मे बारहवी तक क कन्या विद्यालय खोलत। एस्टोनफिल्ड रिनुएब्ल रिसोर्स मुजफ्फरपुर मे तीन सौ मेगावाट क सौर उर्जा सयंत्र खोलत। बालमुकुन्द सीमेंट एंड रुफिंग लिमिटेड काँटी, मुजफ्फरपुर मे 1.5 लाख एमटी क्षमता के फाइबर आ एस्बेस्टस सीट क कारखाना खोलि चुकल अछि। मेसर्स श्याम एग्रो फ़ूड एंड एक्सपोर्ट बेला मे 650 एमटी क्षमता क अत्याधुनिक फल आ तरकारी प्रसंस्करण सयंत्र खोलत। एहिना मेसर्स एब्कस होल्डिंग 05 मेगावाट सौर फोटोवोल्टिक पावर प्रोजेक्ट खोलत। मेसर्स राज एग्रोकम पॉवर प्रोजेक्ट 45000 एमटी/वर्ष क्षमता क पोल्ट्री आओर मवेशी क आहार क इकाई मुजफ्फरपुर क बोचन मे खोलत। मेसर्स जीसी फ़ूड प्राइवेट लिमिटेड बेला मुजफ्फरपुर मे पफ्फ़ आ फ्रायड सनेक्स क यूनिट खोलत। तहिना मेसर्स लीला आनंद फर्टीलाइज़र एंड केमिकल तुर्की, मुजफ्फरपुर मे 60000 एमटी/वर्ष क्षमता क एन.पी.के फर्टीलाइज़र यूनिट खोलत। मेसर्स श्याम कुटीर उद्योग बेला मे 480 एमटी/वर्ष क्षमता क मसाला आ बेसन निर्माण सयंत्र खोलत। तहिना पशुपति रोलर फ्लोर मिल बेला मे 100 एमटी/वर्ष क्षमता क आटा मील खोलत। मेसर्स विश्वनाथ एग्रो फ़ूड लिमिटेड 60 एमटी/दिन क्षमता क मकई मील खोलत। मेसर्स लावण्या फिनवेस्ट 36000 एमटी/वर्ष क्षमता क पाले-जी आ पारले नमकीन बिस्कुट क निर्माण सयंत्र खोलत। मेसर्स हिमालयन वेजीफ्रूट 2000 एमटी/वर्ष क्षमता क फल प्रसंस्करण सयंत्र खोलत। मेसर्स केजी एक्वा इंडस्ट्रीज 120 लाख लीटर/वर्ष क क्षमता क बोतलबंद पाइन क सयंत्र खोलत। एहिना मेसर्स पारस एग्रो 54000 एमटी/वर्ष क्षमता क मखाना प्रसंकरण सयंत्र खोलत। तहिना ओरिएंटल क्राफ्ट मेनुफेक्चर कंपनी बेला मे 40000 एमटी/वर्ष क्षमता क मक्का आधारित मवेशी आहार आ पोल्ट्री आहार क सयंत्र खोलत। मेसर्स अनमोल फीड 36000 से 81000 एमटी/वर्ष क क्षमता क मवेशी आ पोल्ट्री आहार संयंत्र खोलत। धरती एग्रो फ़ूड प्रोडक्शन 24 एमटी/दिन क्षमता क आटा मील बेला मुजफ्फरपुर मे खोलत। मेसर्स एसएसके इंटरप्राइजेज अन्दिगोला मुजफ्फरपुर मे बोतलबंद पाइन क सयंत्र खोलत। मेसर्स प्रिन्स मसाला कंपनी 450 एमटी/वर्ष क्षमता क मसाला निर्माण क कारखाना खोलत। मेसर्स बिहार स्पाइस एंड फ़ूड 40 एमटी/वर्ष क्षमता क मसाला निर्माण आ पैकेजिंग निर्माण क कारखाना खोलत। मेसर्स एरोमा फीड 12000 एमटी/वर्ष क्षमता क मवेशी आहार संयंत्र खोलत। मिष्टी राज फ़ूड 2600 किलोलीटर प्रति वर्ष क्षमता क बोतलबंद पाइन क सयंत्र खोलत। एग्रो इंडस्ट्रीज 5522 एमटी/वर्ष क्षमता क पोल्ट्री फीड क कारखाना खोलत। गंगोत्री होली प्रोडक्ट 72 हज़ार प्रतिवर्ष क्षमता क मवेशी आहार सयंत्र खोलत। शिरडी फीड 1650 एमटी/वर्ष क्षमता क सुगर कैंडी आ एकर पैकेजिंग यूनिट खोलत। तहिना ख़ुशी पोलिपेक 672 एमटी/वर्ष क्षमता क डिस्पोजिबल ग्लास आ प्यालाक संयंत्र खोलत। सुपरमेक्स फ़ूड 2.34 एमटी/वर्ष क्षमता क फल आ तरकारी प्रसंकरण संयंत्र खोलत। विष्णु लघु उद्योग 1.80 एमटी प्रति वर्ष क्षमता क मसाला उद्योग आ 1.5 एमटी/वर्षक क्षमताक बेसन उद्योग खोलत। सबस बड़का गप ई जे मुजफ्फरपुर उत्तर बिहारक पहिल शहर अछि जतए दू-दूटा मॉल बनि रहल अछि। ज्ञात हुए जे बिहार क पहिल मॉल पटना मे बनल अछि जे अखन बिहार क एकमात्र मॉल अछि। पटना मे दूटा आओर मॉल तैयार भ रहल अछि जे अगिला साल तक पूरा भ जाएत। मुदा मुजफ्फरपुर क विकास कए देखैत ई कहल जा सकैत अछि जे ई बिहार क आर्थिक राजधानी बनबा लेल तैयार अछि।


c: text/html

text:
स्वामी दयानन्द सरस्वती
महर्षि स्वामी दयानन्द सरस्वती (१८२४-१८८३) आधुनिक भारतक महान चिन्तक, समाज-सुधारक आ देशभक्त छलाह । हिनकर वाल्य कालक नाम 'मूलशङ्कर'[१] छल ।
हिनका द्वारा १८७४मे एकटा महान आर्य सुधारक सङ्गठन - आर्य समाजक स्थापना कएल गेल छल । ओ एक सन्यासी आ एक महान चिन्तक छलाह । ओ वेदसभक सत्ताकऽ सदैब सर्वोपरी मानैत छल । स्वामीजी द्वारा कर्म सिद्धान्त, पुनर्जन्म, ब्रह्मचर्य आ सन्यास कऽ अपन दर्शनक चारि स्तम्भ बनौलक । हिनका द्वारा सबसँ पहिल १८७६ में 'स्वराज्य'क नारा देल गेल जकर बादमे लोकमान्य तिलक द्वारा आगा बढ़ाओल गेल छल ।
स्वामी दयानन्दक विचार सँ प्रभावित महापुरुषसभक सङ्ख्या अङ्ख्य अछि, एहिमे प्रमुख नाम अछि- मादाम भिकाजी कामा, पण्डित लेखराम आर्य, स्वामी श्रद्धानन्द, पण्डित गुरुदत्त विद्यार्थी, श्यामजी कृष्ण वर्मा, विनायक दामोदर सावरकर, लाला हरदयाल, मदनलाल ढींगरा, राम प्रसाद 'बिस्मिल', महादेव गोविन्द रानडे, महात्मा हंसराज, लाला लाजपत राय इत्यादि। स्वामी दयानन्दक प्रमुख अनुयायिसभमे लाला हंसराज द्वारा १८८६ में लाहौरमे 'दयानन्द एंग्लो वैदिक कलेज'क स्थापना कएल गेल आ स्वामी श्रद्धानन्द द्वारा १९०१में हरिद्वारक लग कांगड़ीमे गुरुकुलक स्थापना कएल गेल ।
प्रारम्भिक जीवन[सम्पादन करी]
ज्ञानक खोज[सम्पादन करी]
ज्ञान प्राप्तिक पश्चात[सम्पादन करी]
आर्य समाजक स्थापना[सम्पादन करी]
वैचारिक आन्दोलन, शास्त्रार्थ एवं व्याख्यान[सम्पादन करी]
समाज सुधारक कार्य[सम्पादन करी]
स्वराज्यक प्रथम सन्देशवाहक[सम्पादन करी]
क्रान्तिकऽ विमर्श[सम्पादन करी]
अङ्ग्रेजके कड़ा जवाब[सम्पादन करी]
हत्याक षड्यन्त्र[सम्पादन करी]
अन्तिम शब्द[सम्पादन करी]
स्वामी दयानन्दक योगदानके सम्बन्धमे महापुरुषसभक विचार[सम्पादन करी]
लेखन आ साहित्य[सम्पादन करी]
आर्योद्देश्यरत्नमाला[सम्पादन करी]
गोकरुणानिधि[सम्पादन करी]
व्यवहारभानु[सम्पादन करी]
स्वीकारपत्र[सम्पादन करी]
संस्कृतवाक्यप्रबोधः[सम्पादन करी]
एहो सभ देखी[सम्पादन करी]
बाह्य जडीसभ[सम्पादन करी]
- समाज-सुधारक स्वामी दयानंद (राजश्री कासलीवाल)
- नवजागरण के पुरोधा स्वामी दयानंद (अमर उजाला)
- स्वामी दयानंद के जीवन पर विशेष बातचीत
- महर्षि दयानन्द द्वारा लिखित व प्रकाशित ग्रन्थों पर एक दृष्टि (मनमोहन आर्य)
- ऋग्वेदादिभाष्यभूमिका
- यजुर्वेद भाष्य
- महर्षि दयानन्द का मोक्षविषयक चिन्तन (ज्ञानवाक्)
सन्दर्भ सामग्रीसभ[सम्पादन करी]
- ↑ Madhur Athaiya (1971). Swami Dayanand Saraswati. National Council of Educational Research and Training. आइएसबिएन 978-93-5048-418-0. https://books.google.com/books?id=aFhvBQAAQBAJ.

robotstxt: allowed

filter: keep


text: मुजफ्फरपुर । अगिला मास तक शाही लीची क पहिल खेप बाजार मे आबि जाएत। अनुकूल मौसम लीची बागान मालिक क उम्मीद कए बढ़ा देलक अछि। हालांकि, एहि बेर सेहो दोसर राज्य मे लोक कए एहि शानदार फल क लेल ऊंच कीमत दिए परत। वजह भंडारण सुविधा क अभाव अछि। मुजफ्फरपुर क शाही लीची कटा एक बागान मालिक, भोलानाथ झा क कहब अछि,’एहि बेर मौसम काफी नीक रहल। ठंड सेहो नीक भेल आ गर्मी सेहो धीरे-धीरे अपन असर देखा रहल अछि। एहि स नीक पैदावार भेल अछि।Ó बागान मालिक क मुताबिक एहि बेर बिहार मे लीची उत्पादन मे 60 फीसदी तक क इजाफा भ सकैत अछि। एहि स बागान मालिक खुश त छथि मुदा आब हुनका भंडारणक चिंता सता रहल अछि। झा क कहब अछि, ‘लीची दोसर फल स काफी अलग होइत अछि। एकरा गाछ स तोड़बाक सबस नीक समय ओ होइत अछि, जखन तापमान 42-44 डिग्री सेल्सियस होइत अछि। एकर बाद एकर भंडारण क लेल ठंडा वातावरण क जरूरत होइत अछि। अगर तापमान कनिको बेसी भेल, त लीची बर्बाद भ जाइत छैक जाती है।Ó बिहार मे सब साल करीब 3 लाख टन लीची क उत्पादन होइत अछि। हालांकि, एखन धरि प्रदेश मे एकर भंडारण क कोनो व्यवस्था नहि अछि। किसान क शिकायत अछि जे एहि कारण स ओकर पैदावार क एकटा पैघ हिस्सा बर्बाद भ जाइत अछि। संगहि, खराब हेबाक डर स हुनका लीची औने-पौने दाम मे बेचबा लेल मजबूर भ जाइत छथि। मुजफ्फरपुर क एकटा अन्य बागान मालिक किशन कुमार क कहब अछि, ‘हमरा लग मे एतबा टका नहि अछि जे हम एकरा सहेज कए राखि सकैत छी। दोसर दिस, सरकार क दिस स एहि बाबत कोनो व्यवस्था नहि कैल गेल अछि। एहि कारण हमरा एकरा कम दाम पर बेचबाक अलावा कोनो रास्ता नहि बचैत अछि।


text:
प्राप्त जानकारी केर मुताबिक, सहरसा जिलाक महिषी थाना क्षेत्र मे अपराधी सभ एक व्यापारी संग लूटपाट केलक। एहि दौरान अपराधी सभ व्यापार लग से 8 हजार नगद समेत मोबाइल फोन छीन लेलक। एहि घटनाक एक दिन बादे बदमाश सभ लुटल गेल मोबाइल से हुनका घर पर फोन केलक आओर 10 लाख टाका रंगदारी केर मांग केलक।
रंगदारी केर मांग सँ डरायल पीड़त ऐहिक शिकायत पुलिस मे केलक। एहि मामला मे पुलिस पीड़ित केर बयानक आधार पर अज्ञात आरोपी सभक खिलाफ मामला दर्ज केना अछि। संगहि व्यापारी केर सुरक्षाक लेल हुनका दोकान पर सिपाही क' तैनात केना अछि।


text: पटना। बिहार लोकायुक्त विधेयक 2011 कए बिहार विधानसभा ध्वनिमत स पारित करि देलक। राज्यपाल क मंजूरी क बाद इ विधेयक कानून बनि जाएत। बिहार विधानसभा मे अध्यक्ष उदय नारायण चौधरी लोकायुक्त विधेयक 2011 कए सदन में मतविभाजन लेल रखलथि, जेकरा ध्वनिमत स पारित करा लेल गेल। हालांकि विपक्ष एहि विधेयक में संशोधन क प्रस्ताव रखने छल, जेकरा खारिज करि देल गेल। एहि स पूर्व संसदीय कार्य मंत्री विजेन्द्र प्रसाद यादव सदन क पटल पर एहि विधेयक कए रखने छलाह। एकर बाद मुख्यमंत्री नीतीश कुमार, विपक्ष क नेता अब्दुल बारी सिद्दीकी सहित कईटा नेता विधेयक क पक्ष आ विपक्ष में अपन राय रखलथि। उल्लेखनीय अछि जे मुख्यमंत्री स ल कए ग्राम पंचायत क प्रमुख तक कए लोकायुक्त क दायरे में राखल गेल अछि।


text:
राहुल झा, बनगाँव, सहरसा। सितम्बर १, २०१५. मैथिली जिन्दाबाद!!
पूर्वी मिथिलाक कोसी क्षेत्रकेँ ‘देवहु केर देव महादेव केर नगरी’ कहल जाय तँ कोनो अतिशियोक्ति केर बात नहि होयत, कोसीक गर्भ मे बाबा श्रृंगि ऋषि केर धरती कहायवला मधेपुरा मे अवस्थित बाबा सिंहेश्वरनाथ महादेव, सुपौल जिलाक गणपतगंज (धरहरा) मे अवस्थित भीमशंकर महादेव, सहरसा जिलाक महिषी गामक नाकुच मे अवस्थित नाकुचेश्वर महादेव, कहरा प्रखंड क्षेत्र केर देवना धाम बनगाँव मे अवस्थित रावणक भाइ बाणासुर द्वारा प्रतिष्ठापित बाबा देवन महादेव – “श्री श्री १०८ बाणेश्वरनाथ महादेव” केर नहि केवल महिमा अपरम्पार अछि बल्कि एतुका ऐतिहासिकता आर अद्भुत अष्ट पहल शिवलिंग केर विलक्षणता सेहो अपने-आप मे एकटा अलगे स्थान रखैत अछि। श्रद्धालु भक्तगण सहित पुरातात्विकविद सबहक लिए सेहो आकर्षण एवं शोध केर अनेक विषय एहि धाम मे संयुक्त रूप सँ समेटल अछि।
बाणेश्वरनाथ धाम मे कहिया लगैत अछि श्रद्धालु भक्त केर अपार भीड़
श्रावण मास केर प्रत्येक सोमवारीक अतिरिक्त भादो मासक रवि दिन आ नरक निवारण चतुर्दशी एवं महाशिवरात्रि जेहेन अत्यन्त उच्च आस्थाक पाबनिक अवसर पर आम श्रद्धालु भक्तक भारी भीड़ पूजां-अर्चना और जलाभिषेक लेल एतय उमैड़ पड़ैत अछि। तहिना काँवरिया सब पवित्र गंगाजल आ कतेको लोक कोसीक पवित्र जल भरिकय श्रावण मास मे बाबा बाणेश्वरनाथ पर जलाभिषेक लेल उमैड़ पड़ैत अछि।
अत्यन्त प्राचीन परंपराक अनुरूप मुंगेर स्थित छारापट्टी जेकर पौराणिक नाम राजघाट अछि ताहि ठाम सँ काँवरियाक टोली उत्तरवाहिनी गंगा सँ जल भरिकय करीब १११ किलोमीटर पांव पैदल चलिकय श्रावण मास केर हरेक सोमवारी केँ “श्री श्री १०८ बाबा बाणेश्वरनाथ महादेव” मंदिर पहुँचि कय बाबा केर जयघोषक संग जलाभिषेक करैत छथि — और सावनक आख़िरी सोमवारी केँ तथा दुर्गा पूजाक समाप्ति भेलाक बाद कोजगरा पूर्णिमाक दिन एतय १५६ प्रकार केर प्रसादक भोग लगायल जाइत अछि।
बाबा बाणेश्वरनाथ धाम केर पूजा-अर्चना आ रख-रखाव तथा संरक्षणक जिम्मेवारी
एहि प्रसिद्ध स्थल पर पूजा-अर्चना के विशेष इन्तजाम पंडा समाज द्वारा कैल जाइछ। मुख्य रूप सँ एतुका पंडा लोकनि ‘केला बाबा, ललित बाबा, विद्याकर बाबा, लाल बाबा आ बच्चन बाबा छथि। तहिना एहि ठामक व्यवस्था मे मुख्य भूमिका पिंटू सिंह जी केर अगुवाई मे समस्त ग्रामीण केर सहयोग सँ पूरा कैल जाइछ।
वार्षिकोत्सव व अन्य पूजनोत्सव केर अवसर पर एतय भव्य भजन संध्या, रात्रि जागरण व विभिन्न तरहक सांस्कृतिक कार्यक्रमक आयोजन सेहो कैल जाइछ। एहि ठाम पास-पड़ोसक भजन गायक सब तऽ अबिते छथि, मुदा दूर-दराज सँ सेहो जत्था-जत्था कीर्तन प्रेमी भक्त लोकनिक अपूर्व भीड़ लगैत अछि। पर्री (चैनपुर) सँ सुप्रसिद्ध भजनकार प्रेमी बाबा आ हुनकर भजन मंडली तथा बनगाँव केर सुप्रसिद्ध मैथिली तथा हिन्दी गीत गायक – संगीतकार श्री नन्द भाइ, सोहन ठाकुर तथा चंदन खाँ केर अलावे आरो बहुते रास आस-पास केर ग्रामीण कलाकार लोकनि नियमवत् एहि सुन्दर देवस्थल पर अपन विशिष्ट गायन सँ वातावरण सुरम्य आ भक्तिमय बनबैत छथि।


text:
विमलजी मिश्र, प्रगति मैदान, दिल्ली। जनबरी १४, २०१६. मैथिली जिन्दाबाद!!
दिल्लीक प्रगति मैदान मे लागल विश्व पुस्तक मेला २०१६ मे एहि बेरुक थीम “भारत केर सांस्कृतिक धरोहर” राखल गेल अछि । अनेको देशक पुस्तक प्रर्दशनी केर बीच मे रोजीना अनेको कवि गोष्ठी, सेमीनार, पुस्तक विमोचन कार्यक्रमक अलावे, अलग-अलग राज्य केर लोकसंस्कृति पर आधारित, नृत्य, गायन, वादन आदि पुस्तक मेला केँ खूबे आकर्षक बनौने अछि ।
एहि विभिन्न राज्यक प्रस्तुतिक क्रम मे काल्हि 13/01/2016 केँ मिथिलाक तरफ सँ विद्यापति केर रचना पर आधारित गायन कार्यक्रम संध्या पाँच बजे सँ राखल गेल छल। जाहि मे मिथिलाक स्वर-सम्राज्ञी रंजना झा जी केँ अतिथि गायिकाक रूप मे भारत सरकार केर तरफ सँ बजायल गेल छलन्हि।
रंजना जी केर गायन सभागार मे सब केँ मन्त्रमुग्ध कय देलक। विद्यापति रचित कुल छ: टा (6) रचना सुनेने छलथि। जाहि मे पहिल गोसाउनीक गीत, जय जय भैरवि, दोसर मे सुनु सुनु रसिया, तेसर मे गे माई कौने विधी केलौं जमाई, चारिम मे पिया मोरा बालक, पाँचम मे आजु नाथ एक व्रत, एहि मे शिव ताण्डव स्त्रोत कें गायन मिलाकय जानदार प्रस्तुति देल गेल छल । छठम मे विद्यापतिक ओ प्रसिद्ध गंगा स्तुति ‘बड़ सुखसार पाओल तुअ तीरे…. छाड़इत निकट नयन बह नीरे’ समदाउनिक गायन तऽ मानू सबहक आँखि मे महाकविक शब्दक संग – रंजनाजीक भाव-विभोर करयवला प्रस्तुति मे नोर भरि देलक।
एक घंटा धरि चलल कार्यक्रम बहुत सुन्दर रहल। रंजना जीक माता-पिता जी केर संग-संग केदार नाथ चौधरी जी कें जमाय कामेश्वर चौधरी जी सेहो कार्यक्रम मे सहभागी भेल रहथि।
विडंबना जे मैथिली भाषाक एतेक महत्वपूर्ण कार्यक्रम मे मैथिलीभाषीक संख्या न्युन छल जखन कि दिल्ली सन जगह पर मैथिली अकादमी अछि, बस गोटेक दिन पहिनहि एकटा कवि गोष्ठीक आयोजन सेहो कैल गेल छल… लेकिन व्यवस्थापकक सजगताक कमी कही वा स्वयं मैथिलीभाषीक पुस्तक मेला मे कम रुचि… आर तऽ आर…. सामाजिक संजालक मार्फत स्वयं रंजना झा अपन फेसबुक मार्फत सब केँ अग्रिमे जानकारी करौने छलीह एहि कार्यक्रमक मादे, तथापि मैथिल दर्शक व सहभागीक कम संख्या कतहु न कतहु हतोत्साहित करयवला देखायल।


text:
थाङ लोङक शाही कोट
थाङ लोङक शाही कोट एक सांस्कृतिक भवन छी । एकर निर्माण लाई वंशक समय भेल छल आ एकर सुधार तथा बृहत बनेबाक काज त्रान वंश, ले वंश आ अन्तिममे गुयेन वंशक समय भेल छल । ई गढ़ वर्तमान समयमे हनोई कोटसँ मिलैत जुलैत अछि ।
ई शाही कोटक केन्द्रीय भाग युनेस्को विश्व सम्पदा क्षेत्रमे ब्राजिलमे भेल बैसार शत्रमे सन् २०१० जुलाई ३१ के सुचिकृत कएल गेल छल ।[१]
इतिहास[सम्पादन करी]
चित्र दीर्घा[सम्पादन करी]
सन्दर्भ सामग्रीसभ[सम्पादन करी]
बाह्य जडीसभ[सम्पादन करी]
एहो सभ देखी[सम्पादन करी]
आकृति:भियतनामक विश्व सम्पदा क्षेत्रसभ
निर्देशाङ्क: २१°०२′११″उ॰ १०५°५०′३५″पू॰ / २१.०३६३९°N १०५.८४३०६°E


text:
अलवर
निर्देशाङ्क: २७°२०′N ७६°२३′E / २७.३४°N ७६.३८°E अलवर भारत कऽ राजस्थान प्रान्त कऽ एक शहर छी। ई नगर राजस्थानक मेवात अञ्चलक अन्तर्गत परैत अछि। राजस्थान कऽ राजधानी जयपुरसँ करीब १६० कि॰मी॰ कऽ दूरी पर अछि। अलवर अरावली कऽ पहाडिया क मध्यमे बसाल अछि। अलवरक प्राचीन नाम 'शाल्वपुर' छल । चारदीवारी आ खाईसँ घिरे ई शहरमे एक पर्वतश्रेणी कऽ पृष्ठभूमि कऽ सामने शंक्वाकार छन्द कऽ पहाड पर स्थित बाला किला एकर विशिष्टता अछि। १७७५ मे अलवर रजवाड कऽ राजधानी बनाने छल । वर्तमान मे अलवर राजस्थान कऽ महत्त्वपूर्ण औधोगिक नगर अछि तथा आठ अम बड नगर छी। अलवरक राजस्थान कऽ सिंह द्वार सेहो कहैत अछि मतस्य प्रदेश ओ मेवात जन सेहो कहैत अछि।
अलवर क्षेत्रक इतिहास[सम्पादन करी]
अलवर एक ऐतिहासिक नगर छी आ ई क्षेत्रक इतिहास महाभारत सँ सेहो अधिक पुरान अछि। मुदा महाभारत कालसँ एकर क्रमिक इतिहास प्राप्त होएत अछि।


text:
नवका- पुरनका लेख सर्च करु...
ऑर्कुट पर प्रेस क्लब
एकटा नया सर्वे आयल अछि... सर्वे के कहवाक छै जे भारत में इंटरनेटक इस्तेमाल करय वाला करीब आधा लोगसोशल नेटवर्किंग में अपन समय बिताबय छथिन्ह... एहि मामला में ऑर्कुट नम्बर १ पर अछि... एकर बाद डेटिंगआओर वैवाहिक साइट सभ के नंबर अछि...आई काल्हि ऑर्कुट पर नेटवर्किंग के जोर पकड़ल अछि... मेट्रो सS लक छोट छोट शहर...गांव घर तक ऑर्कुट अपन पक़ड बनौले जा रहल अछि...कोनो साइबर कैफे में चलिजाउ...आधा स ज्यादा लोग ऑर्कुटियाब में लगल मिल जाइत....ओना एकर फायदा सेहो बड़ छै...दोस्त सभ खूबबनय छै...अहांक संगी सभ जे बिछुड़ गेल छथि...बहुत दिन स भेट घांटि नहिं बेल छै...ऑर्कुट के माध्यम ससम्पर्क में बनल रहि सकय छी...मुदा ऑर्कुट पर चिरकुटौय सेहो कम नहिं भ रहय अछि...हाल फिलहाल में कईटाएहन कांड भ गेल अ जहि स एकरा ऊपर सवाल सेहो उठय लागल अई...ई क्राइम... सेक्स...देह व्यापार के सहायकसेहो बनल जा रहल अछि...
एहि पर लोग सभ अपन अपन कम्युनिटी सेहो बनौले छथि...अपन विचारधारा...धर्म...जात... रोजगार...कामकाजस जुड़ल कम्युनिटी बनल अछि...ई लोक सभ के एकटा प्लेटफॉर्म उपलब्ध करबावय छै...
ऑर्कुट स हमहुं जुड़ल छी आओर मिथिलाक कम्युनिटी स सेहो जुड़ल छी...दुटा कम्युनिटी हमहु बनौले छी...एकटाअछि "मिथिलांचल प्रेस क्लब"...दोसर अछि "मैं हूं ना"...
असल में मिथिलांचल स सैकड़ों मिल दूर आबि हम सभ अपन अपन काम काज में लागल छी...एहि के कतेकहमर पत्रकार भाई लोकनि सेहो छैथि...सूचनाक आदान प्रदान जे हमर सभक शौक छल आब ओ पेशा बनि गेलअछि... आओर खबरक आपाधापी के बीच हम अपन लोक...गाम घर के नहिं भूलि....अपन पुरनका याद के जीवितराखि एकरा लेल मिथिलांचल प्रेस क्लब एकटा माध्यम बनि सकय अछि...अहां दुनिया के कोनो कोना में होय ईमंच के मार्फत आपस में मिल जुल सकय छी...अपन विचार रखि सकय छी...मीडिया के अंदर के खबर एक दोसरस शेयर क सकैत छी...मिथिलांचल विकासक बात के साथ साथ अपन लोक सभ के ईहो बता सकय छियए जेकोन जगह नौकरी के लेल लोक के जरूरत छै...ई मंच के माध्यम स हम पत्रकारिता स रूचि रखय वाला लोक सजुड़ि त सकय छी साथे...जे एहि क्षेत्र में आगा बढ़य चाहैत छैथि हुनका मार्गदर्शन सेहो क सकैत छी...त आउ एहिमंच पर अहांक स्वागत अछि...
मिथिलांचल प्रेस क्लब
http://www.orkut.com/Community.aspx?cmm=३६३१४९६९
सदस्यता लें टिप्पणियाँ भेजें (Atom)


text:
विशेष सम्पादकीय
विगत किछु समय सँ नेपालक आम जनमानस मे भारत द्वारा ‘अघोषित नाकाबन्दी’ केर बात कहि मनक भीतर मे एकटा घाव देल जा रहल अछि। एहि कार्य मे नेपालक मीडिया तथा राजनीतिकर्मीक पैघ हिस्सा एक संग शामिल छथिये, बहुतायत राजनीतिक विश्लेषक आ पूर्व राजनयिक लोकनि सेहो वर्तमान भारतीय असन्तुष्टिक विज्ञप्ति सबहक व्याख्या अत्यन्त कपोलकल्पित आ स्वनिर्मित तथ्यक आधार पर करैत देखाइत छथि। स्थिति मे तनातनी स्पष्ट रूप सँ देखाइत छैक, कारण क्रियाक प्रतिक्रिया होयब दुनू दिशि सँ स्वाभाविक छैक, तहिना भेनाइयो शुरु भऽ गेलैक अछि।
कतए सँ स्थिति बिगड़ब शुरु भेल?
नेपाल मे संविधान घोषणा करबाक समय निर्धारित कय देल गेलैक, लेकिन असन्तुष्ट पक्ष केँ वार्ता मे बिना सहभागी केने आ ओकरा सबहक माँग पर बिना समुचित सुनबाई केने। भारत द्वारा बेर-बेर कहलो गेलाक बावजूद नेपाल सत्तापक्ष आ संविधान सभाक बहुमत केर स्वामी नीति-निर्माता लोकनिक लापरवाह अन्दाज सँ मधेश मे कैल जा रहल आन्दोलन केँ पूर्ण रूप सँ लावारिस छोड़ि देल गेलैक। बरु गृहमंत्री आ मातहत केर अधिकारी – सुरक्षा निकाय आदि द्वारा स्थानीय शासन अधिकार केर नियम-उपनियम सँ सुरक्षा व्यवस्था केँ अपना हिसाबे तन्दुरुस्त राखैत मधेशी आन्दोलन केँ गोली सँ दमन करबाक नीति आख्तियार करैत बस ओहिना छोड़ि देल गेलैक। अपन जिद्द केँ स्थापित करबाक लेल देशक भविष्य सँ पर्यन्त खेलबाड़ करैत मधेशी आ पहाड़ी समुदाय बीच सदा-सदा लेल एकटा मतभेद आ अन्तर्मनक घाव केँ आरो नह सँ खोंटिकय छोड़ि देबाक काज कैल गेलैक जाहि सँ स्थिति संविधान घोषणा भेलाक बाद आरो भयावह आ तनातनी समान बनि गेलैक। भारतक सुझाव केँ एना बेवारिस छोड़ैत देखि सबसँ पैघ सहयोगी मित्रराष्ट्र केर दु:खी होयब जायजे छैक, प्रतिक्रियास्वरूप किछु तऽ पाठ सिखेबाक काज कैल जेतैक, ओ संभावित रहैक, तहिना भेलैक। भारत द्वारा मधेश-तराई क्षेत्र मे व्याप्त अशान्ति दिशि आंगूर उठबैत आ अपन सुझाव केँ बेवास्ता करबाक बात मोन पारैत आगाँ आपूर्ति व्यवस्था केँ यथावत् कायम रखबा मे असुविधा देखबैत इशारा कय देल गेलैक जे आगाँ भारतीय परिवहन कंपनी कोनो रिस्क नहि लेत आ नेपालक आपूर्ति व्यवस्था एहि तरहें लड़खड़ा जायत। एहि विज्ञप्तिक समय केर संग-संग आन्दोलनकारी द्वारा सेहो भंसार नाका आ राजमार्ग मे बन्दी कड़ा करबाक घोषणा सँ वैह भेलैक जेकर डर नेपाल मे सब दिन बनल रहैत छैक। एकटा भूपरिवेष्ठित राज्य आ ताहू मे लगभग शत-प्रतिशत आपूर्ति भारतीय पारवहन समझौता अनुरूप होयब, बुझू जे भारतहि सँ होयब, वैह चरमरा गेलैक। आइ एहेन स्थितिक सेहो करीब पाँचम दिन होमय जा रहलैक अछि, आन्दोलनकारी द्वारा नाका-नाका पर धरना बैसि गेला सँ भारतीय क्षेत्र मे नेपालक सामान लोड केने परिवहन साधन सब यत्र-तत्र ठाढ छैक। भारतीय कस्टम अधिकारी द्वारा पर्यन्त ओकरा पासिंग अथरिटी नहि देल जा रहलैक अछि, कारण ओकर जानक सुरक्षाक दायित्व भारत सरकार पर छैक। अशान्तिक माहौल मे भारतीय परिवहन केर साधन-सवारी संग कोनो दुर्घटनाक पूरा जिम्मेवारी सरकार पर औतैक आ वर्तमान समय बिहार मे चुनावक माहौल सँ कियो कोनो खतरा अपना माथ पर लेमय नहि चाहैत अछि। भारत सरकार आ ओकर नुमाईंदा सब तऽ चुप्पे रहैक, मुदा जखन नेपालक तराई-मधेश मे नेपाली पूलिस द्वारा माथ आ छाती मे गोली ठोकैत आ निर्दयता सँ घर-घर पैसिकय आन्दोलनकारी पर जुर्म करैत देखल गेलैक, जे समाचार सोशियल मिडियाक मार्फत भारतहु मे जन-जन धरि पहुँचि गेलैक, तेकर बादे भारत अपन विशेष दूत पठबैत बीच-बचाव करैत सब पक्ष केँ संतुष्ट करैत संविधान घोषणा करबाक अनुरोध नेपाल सरकार सँ कएने रहैक। मुदा नेपाल सरकार आ संविधान सभा मे तथाकथित ‘दुइ-तिहाई बहुमत’ केर दंभ नंगा नाच कय रहल छलैक, आ भारतीय प्रधानमंत्रीक विशेष दूत डा. एस. जयशंकर केँ कोनो सम्मान देने बिना संविधान घोषणा करबाक जिद्द केँ पूरा कैल गेलैक। यैह कारण छैक जे सर्वथा सहयोगी मित्रराष्ट्र मजबूर होइत अपन प्रतिष्ठा केँ बचेबाक लेल नेपाल देश केर अशान्ति धरि अपन सीमा प्रशासन केँ अत्यन्त संवेदनशीलता सँ कार्य करबाक आदेश जारी कए देलकैक, जेकरा नेपाल मे ‘अघोषित नाकाबंदी’ सँ कूप्रचार कैल जा रहलैक अछि।
समस्याक वर्तमान स्वरूप कि आ तेकर समाधान कि?
नेपाल-भारत केर संबंधमे कोनो एहेन समस्या नहि छैक जाहि लेल एतय अनेरौ मे हाय-तौबा मचल छैक, वा मचायल जा रहल छैक। बात दुइ पाँति मे साफ छैक जे नेपाल सरकार अपन देशक भीतर जे अशान्ति आ असन्तोष केर लहैर छैक तेकरा संबोधन करय आ अपन देशक भीतर शान्ति-शासन केर व्यवस्था कायम करय। हाँ, ताहि लेल छाती-माथा मे गोली ठोकि आ घर-घर पैसिकय बहु-बेटीक इज्जत सँ खेलबाड़ करैत पूलिस-सेनाक दुरुपयोग कय नहि, बल्कि राजनीतिक समस्यका समाधान राजनीतिक तौर-तरीका सँ करय, यैह आन्तरिक इच्छा भारतक रहलैक अछि, जाहि लेल भारत हरेक कूटनीतिक प्रयास सँ नेपाल केँ अवगत करबैत आबि रहलैक अछि।
समस्या मूलत: मधेशवादी द्वारा कैल जा रहल आन्दोलन सँ छैक – आन्दोलनक जायज माँग केँ संविधान मे संशोधन करैत समाधान करबाक बात लगभग सब राजनीतिक दल आ नेता कय रहलैक अछि। मुदा कि जायज, कि नाजायज, कहिया संशोधन, कहिया समाधान – ताहि दिशा मे कोनो ठोस पहल नहि उठलैक अछि एखन धरि। बस खाली बयानबाजी आ खाली आश्वासन टा चारूकात देखल जा रहल छैक। आन्दोलनकारीक तरफ सँ वार्ता करबाक लेल पूर्व शर्त केँ एकाएक पूरा नहि कय धीरे-धीरे कोहबर केर कनियां जेकाँ रूसल दूलहा मनेबाक चालि मे माँग केँ पूरा करबाक समान जिम्मेवार पक्षक जबाब भेट रहलैक अछि, तहिना आन्दोलनकारी सेहो अपन मान-सम्मान कनिको कम नहि हुअय ताहि जिद्द केर संग ओहि कोहबरक कनियां द्वारा स्वयं घोघ उठेबाक इन्तजार कैल जा रहलैक अछि। समाधान मे एतबे दूरी छैक, रूसल दूलहा आ कोहबर केर लजौनी कनियां – दुनू पक्षक बीच मे कियो न आबि रहलैक अछि न एबाक प्रयोजन देख रहलैक अछि।
एहि वर-कनियां केर मिलान होयबा समय धरि नेपालक मिडिया आ राजनेता सब अनेरौ मे भारत पर अपन ठिकरा फोड़बाक काज कय रहलैक अछि। सरोकार आ दरकार कतय रहल, ओतय नहि बाजि अपन झूठक आत्मसम्मान लेल भारत केँ बीच मे लिर्हियेबाक प्रवृत्ति – ई कतहु सँ जायज नहि छैक। समाधान लेल सीधा सरकार आ आन्दोलनकारी असन्तुष्ट पक्ष बीच वार्ता टा उपाय छैक, जे करब शीघ्रातिशीघ्र जरुरी छैक। बस!
नेपाली जनता केँ भारत विरुद्ध उकसेबाक प्रयोजन कि?
नेपाल सँ मंत्रीजी काल्हि दिल्ली जेता, ओ भारत सँ वार्ता करैत आपूर्ति सहज बनेता। नेपाली अर्थमंत्री चीन सँ बात कय लेला, चीन सेहो अत्यावश्यक सामान केर आपूर्ति करबाक लेल नेपाल सँ वादा केलक। चीन द्वारा आपूर्ति सहज बनेबाक लेल चिनियां नाका खोलबाक काज सहज बनायल जायत। कोनो मंत्री जी हवाईजहाज सँ ईंधन आनिकय देश मे आपूर्तिक अवस्था सहज बनौता। कियो कहि रहल अछि जे नून आ चीनी केर मौज्दात अत्यधिक अछि, चिन्ताक कोनो बाते नहि। नेपाली जनता भूखे रहि जायत, मुदा भारतक हेकड़ीक आगाँ नहि झूकत। नीक-नीक समझदार लोक सब सेहो भारत प्रति नकारात्मक सोच केर विकास करैत ‘नेपाल केर स्वाबलंबी’ बनबाक बात करैत देखा रहल अछि। अनावश्यक चिन्ता मे डूबल अछि जनता – कारण देश मे तेल लेल हाहाकार मचि गेलैक अछि। जोरी-बिजोरी नियम सँ गाड़ी चलाबय जनता, यातायात व्यवस्था घोषणा कए देलकैक। अर्थात् एक दिन जोडी अंकक नंबरवला गाड़ी चलत तऽ दोसर दिन बेजोडी अंकक नंबरवला गाड़ी चलत। एहि तरहें गाड़ीक संख्या कम भेला पर तेलक आपूर्ति समुचित आ स्थिर रहत। यैह परिस्थिति एहि तथाकथित ‘अघोषित भारतीय नाकाबंदी’ सँ देश मे बनि गेलैक अछि। भारत द्वारा बेर-बेर स्पष्टीकरण देलाक बादो नेपाली राजनेता सब मे अचानक गंभीर राष्ट्रवाद जागि गेलैक अछि आ एहि बेर आर-या-पार हेब्बे करतैक। तैँ, मधेशवादी दल आ असन्तुष्ट पक्ष सँ वार्ता करबाक लेल देशक भीतर प्रयास नहि हेतैक, वा धीरे-धीरे अपना मनमाफिक हेतैक।
जखन भारत द्वारा कोनो तेहेन घोषणा नहि कैल गेलैक, बस आन्तरिक मिलापत्र लेल एकटा रास्ता देखायल गेलैक, तखन एना असंतोष आ अशान्ति कियैक? आपूर्ति सहज बनेबाक लेल भारतीय पक्ष सहर्ष सहयोग कय रहलैक अछि तखनहु एना कूटनीतिक स्तर मे स्थिति अपने असहज बनेबाक कोन औचित्य?
भारत प्रति एना पसारल जा रहल गलत प्रचार आर आर्थिक नाकाबन्दी केर बातक चलते देशक नागरिक सब मे असंतोषरूपी जहर पसैर रहलैक अछि, ई जहर नेपाल केर वास्ते दूरगामी समय मे बेसी समस्या उपजाबयवला देखाइत छैक। सत्य-तथ्य केँ नुकाकय भारत ऊपर दोष लगेनाय, भारतीय विदेश नीति आर कूटनीति ततेक कमजोर वा अस्थायी स्तरक कहियो नहि देखायल… ताहि हेतु नेपाल भितर रहल मधेश केन्द्रित राजनीति दल सबहक असन्तुष्टि केँ सीधा संबोधन करबा दिशि नेपाली राजनीतिकर्मी व सत्ता-संचालक सबकेँ ध्यान जाएब परमावश्यक अछि।
भारत बेर-बेर एतबे कहलक अछि आर भारतक जिज्ञासा ओकर अपन सुरक्षा मे निहित रहबाक बात नेपाली पक्ष द्वारा बुझबाक चाही। तराई-मधेशमे रहल अशान्ति केँ सीधा संबोधन नहि कय हावाताल मे भारत ऊपर दोष देब दुइ मुलुक बीच स्थापित आध्यात्मिक मित्रता ऊपर छद्म नेपाली राष्ट्रवादकेर राजनीति सँ आखिर नोकसान केकर होयत, सेहो विचारब जरुरी अछि। विचारू आ तखन कार्य करू! खोखला राष्ट्रवाद केर बात करब आर भारत केँ तथानाम गाइर – कलंक देबाक कोनो औचित्य कतहु सँ नहि देखाइत अछि। देशवासी सँ अपन कमजोरी नुकेबाक लेल एना हावाताल बात करब बन्द करैत संविधान घोषणा करबाक बात मे मधेशी आम जनमानस केँ विश्वास मे लैत सान्त्वना देब नीक होयत। दुइ-तिहाई बहुमत केर दंभ पूलिसिया गोली आर सेनाक धमास द्वारा नहि समेटू! जनताक भावना बुझैत राष्ट्रीयता केँ आरो बलगर बनेबाक लेल सबहक माँग केर संबोधन करू। भारत अपनहि शान्त अछि, शान्त रहत।


text:
पूनम झा
शरद ऋतु क आश्विन माँसक पुर्णिमा तिथि (29 अक्टूबर) कए दूधसन उज्जर ठहाठहि इजोरियाक एहि राति कए कोजगराक राति क नाम सँ ख्याति प्राप्त कयने, ई पावनि सम्पूर्ण मिथिलांचल मे महा चर्चा एवं उत्साह-उमंगक संग मनाओल जाइत अछि । बंगाल मे एकरा लख्खी पूजा सेहो कहल जाइत अछि। मिथिला मे एहि दिन लक्ष्मीक अन्नपूर्णा रूप क पूजा होइत अछि। मिथिला मे एहि दिन पचेसी (लूडो क पुरान रूप) खेलेबाक रिवाज अछि। जुआ रूपी खेल सेहो एहि दिन बहुत लोक खेलाइत अछि।
की छि कोजगरा
एहि राति कए मूलतः जागरण क राति मानल जाइत अछि,तैं एकर नाम जगरा भेल आ के जगति छथि तैं को जगरा भय गेल । समस्त मिथिला शक्ति पीठ मानल जाइत अछि । एहि कड़ी सँ जोरल एकटा पद्धति मिथिलाक परम्परा वनि गेल अछि, जे कोनो शुभ कार्य वा पूजन मे पहिने ओहि स्थल पर जतय ओ शुभ कार्य होयतैक अरिपण देल जाईत अछि । स्थान के चिकठानि माँटि सँ नीपि कय चाउर के पीसल पीठार सँ अरिपण के चित्रकारी कयल जाइत अछि । जनिका मांझ ठाम सिन्दुर के रेख सँ पहिने गोसाओन के स्थान सुरक्षित राखि-ओही चित्र पर समयानुसार शुभ कार्य कयल जाईत अछि । अरिपण पर पुरहर राखव आर्थिक सम्पन्नता तथा पुरहर पर दीप जरायव सुखद समृद्धि के द्योतक मानल जाईत अछि । कोजगरा पर्व मुख्य रुप से आर्थिक सम्पन्नता हेतु आश्विन पुर्णिमा के रात्रि मे जागरण कय लक्ष्मीक अराधना मे लीन रहवाक अछि शास्त्रोचित वात ई अछि, जे एहि राति लक्ष्मीक पूजन विधान करी वा नहि एकर मान्यता कम अछि, मुदा जौ एहि राति के कोनो रुपे जागि कय गमावी, तऽ लक्ष्मी के प्रसन्न करवाक साधन मानल गेल अछि ।
अगहन सँ अषाढ़ तक जे नव दम्पत्ति के विआह होइत छैन्हि हुनकर कोजगरा आश्विन मासक पुर्णिमा के राति मे मनाओल जाईत अछि । प्रतिवर्ष नव दम्पत्ति के कोजगरा होईत अछि, अर्थात विआहक बाद कोजगरा अवैत अछि । होइत छैक जे कान्यापक्ष क ओतय सँ वर पक्षक परिवारक वर (दुल्हा) सहित सभ सदस्य के नव वस्त्र आ संग मे चूड़ा दही, केरा मिठाई आ पर्याप्त मरवान के १०-२० भार साजि कय, किंवा भरियाक कमी रहला सँ स्थानीय कोनो व्यवस्था सँ पहुंचायल जाइत अछि । चूड़ा, दही, केरा, मिठाई जे कन्यापक्षक ओतय सँ अबैत छैक, ओकर भोज अपना समाजिक सम्बन्ध के मुताबिक वर पक्षक ओतय होइत अछि, संगे समस्त परिवार नव वस्त्र (जे कन्या पक्ष सँ अवैत अछि) धारण करैत छथि । आंगन के माँझठाम अरिपन देल जाइत अछि, तथा ओहि पर आसन दय वर के चुमाओन कएल जाइत अछि । तदुपरान्त दुर्वाक्षत सँ वर के दीर्घ आयु के मंगल कामना करैत गोसाओन के गोहरवति स्त्रीगण समाज वर के गोसाओन के अराधना मे लऽ जाईत छथि। वर गोसाओन के मनाय कय अपना सँ श्रेष्ट पुरजन, परिजन एवं समाज के चरण स्पर्श करैत छथि तथा सुभाशिष प्राप्त करैत छथि । एहि पावनि मे वर पक्ष समाजक हर समुदाय के लोक के हकार दय अपना ओहिठाम वजाबति छाथि तथा सनेस मे आयल मखान एवं वताशा (मिठाई) मिलाकय प्रयाप्त रुपेण बाँटि कय पान सपारी दय विदा करैत छाथि । एहि पावनि मे मखानक प्रधानता अछि । मखान एक प्रकारक विशिष्ट मेवा फल अछि । किशमिश, काजू, नारिकेर एवं अन्य कोनो मेवा मे जे पौष्टिक तत्व पायल जाइत अछि, मखान मे एकसरे ओ सभ पौष्टिक तत्व छैक । मिथिलाक जे भौगोलिक संरचना अछि, एहि मे जलक जमाव श्रोत वेसी छैक । जतय पर्याप्त मात्रा मे पोखरि धार नम्हर-नम्हर झील डावर आदि जल जमाव स्थल अछि, ततय मखान होइत अछि ।
मिथिलाक भू-भाग पर मरवानक उपज आदि काल सँ जतेक होईत अछि ओतेक उपज एहि विशिष्ट मेवा क आओरो कोनो ठाम नहि अछि । अखाढ़क अन्त तक मरवान के नवका फसिल पानि सँ निकालि साओन भादव मास तक एकर लावा अ;अग कयल जाइत अछि । गाम घर सँ वजारक दुकान तक मे ई मेवा वहुतायक रुप मे भेटैत छैक । चूँकि एहि क्षेत्र के ई विशिष्ट मेवा फल जीवन के अति विशिष्ट तत्व के पूर्ण करय वला फलक उपज अधिक होइत अछि, संगहि वर्षा ऋतु के कुप्रभाव सँ मानव जीवन मे अनेकानेक रोग के संचार होइत छैक जाहि बहुत रोगक निवारण के क्षमता मखान मे छैक । मखान सुपाच्य मेवा अछि तथा एकर सेवन अपच, कम भूख, पेटक अन्य गड़बड़ी, शक्ति के संचार मे अत्यन्त लाभदाई अछि । मखान के घी मे भूजि कय भूजाक रुप मे एवं एकर खीर बना कय खयला सँ शरीरक संतुलित अहार के कमी तत्व के पूरा करैत अछि । एकर सेवन, आशिन आ कार्तिक मास मे अति लाभदाई छैक, तै समाजक लोक के स्वास्थ्य के मंगल मामना करैत एहि पावनि मे मखान बाँटय के प्रथा प्रचलित भेल अछि । पान सुपारी मिथिलाक सम्मान मे अति विशिष्ट स्थान प्राप्त कयने अछि , तै पान सुपारी दय समाजक सम्मान कयल जाइत अछि । तदुपरान्त राति भरि जागरण करवा हेतु पचीसी खेल, नाच गान के आयोजन कयल जाइत अछि । एहि तरहे राति भरि चहल पहल मे वीति जाईत अछि । एना जागरण मे महत्व गौण अछि, तै एकर प्रधानता कम आंकल जाईत अछि मुदा एहि रातुक जागरण लक्ष्मी प्राप्ति मे सिद्धि दाई अछि । एहि पावनि के महत्व दिनानुदिन मिथिला मे घटल जाईत अछि, मुदा एकर रश्य अदायगी अवश्य होईत अछि । (साभार : मिथिला लाइव )


text: पटना। मुख्यमंत्री नीतीश कुमार कहलथि जे भूमि पर निर्भरता क बदला कृषि उत्पादकता बढ़ेबा पर जोर देल जाए। ओ किसान पाठशाला आ समेकित कृषि प्रणाली कार्यक्रम 2009-10 क शुभारंभ करबाक बाद एकटा कार्यक्रम कए संबोधित करैत छलाह। मुख्यमंत्री कहलथि जे किसान पाठशाला क उद्देश्य खेत मे पाठशाला कए आयोजन करि फसल उत्पादकता क ज्ञान बढ़ेबाक अछि। ओ कहलथि जे नव तकनीक स किसान अपन खेती कए उत्पादकता बढ़ाउत आ ओहि स आर्थिक रूप स सेहो मजबूत होएत। ओ इहो कहलथि जे जे किसान एकर अलावा छोट-छोट भूमि मे खेती क संग-संग पशुपालन, डेयरी, मछलीपालन, बागवानी, बायोगैस आ मधुमक्खी पालन शुरू करत, हुनका सरकार सहायता सेहो उपलब्ध कराउत। ओ कहलथि जे प्रत्येक प्रखंड कए दू टा किसान कए, जे इ प्रणाली कए अपनाउत, दस हजार टका अनुदान क रूप मे देल जाएत।


text:
पूर्वाञ्चल इंजीनियरिंग कैम्पस धरान केर ‘नेपाल तराई विद्यार्थी नवजागरण संघ’ केर छात्र समूह एहि वर्ष ‘विजिट नेपाल २०२०’ मे किछु खास करय जा रहला अछि। खास माने केहेन खास?
क. राष्ट्र द्वारा निर्धारित लक्ष्य मे अपन तरहक सहभागिता। विजिट नेपाल २०२० मे बाहरी मुलुक सँ बेसी लोक घूमय आबथि आर से अपन मिथिला (तराई भूभाग) केर क्षेत्रक विशिष्ट स्थान सब सेहो देखय आबथि – ताहि टारगेट केँ पूर्ण करबाक लेल एकटा “फोटो प्रदर्शनी” लगाबय जा रहला अछि।
ख. सरस्वती पूजाक खास अवसर पर ई लोकनि विद्यादायिनी देवीक आराधनाक संग-संग स्वयं मे कर्मठता अनबाक लेल एकटा ठोस उपक्रम – सांस्कृतिक आयोजन, मातृभाषा आ मातृभूमि प्रति अपन विचार, वाणी आ व्यवहार केँ शुद्ध करबाक विलक्षण कार्य करता।
ग. छात्र संगठन केँ सक्रिय राखि तराई मूल केर छात्र लोकनिक सामूहिकताक प्रदर्शन कय अपन एकजुटता मे वृद्धि करता।
एहि तीन सुन्दर कार्यक अलावे ई लोकनि एहि बेर वृहत् स्तर पर सामाजिक-सांस्कृतिक-राजनीतिक-आर्थिक फलक पर कार्यरत “अभियानी” लोकनि केँ सेहो सहभागी बनबैत एकटा दूरगामी सन्देश प्रसार करता। अभियानी लोकनिक जिम्मेदारी मे उपरोक्त इंजीनियरिंग कैम्पस सेहो पड़ैत अछि, जतय निरन्तर अपन भूमि, भाषा, भेष, भूषण आ भविष्य लेल नव-नव अभियांत्रिकीक प्रयोग होइत रहैत अछि से स्थापित करता।
आर, मैथिलीक प्राणशक्ति देखू – एहि सब मे सृजनकर्म सँ सार्थक जीवनक सन्देश देनिहार युवा सर्जक विद्यानन्द बेदर्दी सहित कइएक युवा नेतृत्व सेहो राष्ट्रक भविष्यक नेतृत्वकर्ताक रूप मे नया कीर्तिमान बनेता।
सदिखन सुन्दर सोच आ विचार संग सार्थक काज करैत चलू, विजयी होयब। जँ केवल समसामयिक कुरूप राजनीति मे ‘जातिवादिता’ केर परिवेष्ठन मे परिवेष्ठित रहिकय विस्तार आ वृहत् आयाम धरि पहुँचबाक लेल मिलिजुलि नहि चलब त पूर्ववत् पछुआ बनल रहब तय अछि। कार्यक्रमक सक्रिय संयोजन कय रहल मैथिली सर्जक – गीतकार विद्यानन्द बेदर्दी कहैत छथि जे तराई व नेपाल केर विभिन्न भाषा केँ जोड़िकय एहि बेरुक कार्यक्रम ‘बहुभाषिक’ रहत। सदैव जोड़बाक परम्परा केँ बढोत्तरी करब हिनका लोकनिक सकारात्मक सोच केँ परिलक्षित करैत अछि।
हमर शुभकामना!! निरपेक्ष भाव सँ बढैत चलू, मैथिली एसोसिएशन अहाँ लोकनिक संग अछि, प्रवीण त संग रहबे कयल अछि।


text:
समाचार भेटल अछि जे मिथिला क्षेत्रक किछु जिला मे बिएसएनएल द्वारा टेलिफोनक अन्तर्संवाद लेल मैथिली भाषा यंत्र चालू कय देल गेल अछि। सामाजिक संजाल पर मैथिलीक मिठास मोबाइल द्वारा सुननिहार सब जानकारी करबैत हर्ष आ भारत सरकार प्रति धन्यवाद ज्ञापन करैत देखा रहला अछि। कतेको लोक एहि सुविधाक माँग सहित भारत सरकार समक्ष निवेदन सेहो केने छलाह, हुनका सब द्वारा श्रेय अपन नाम करबाक कलियुगी होड़ सेहो देखाय लागल अछि। निश्चित रूप सँ भारत मे संविधान द्वारा मान्यता प्राप्त कुल २२ भाषा मे अन्तर्संवाद आ भाषाक उपयोगिताक हरेक क्षेत्र मे उपयोग बढबैत भाषा केँ पोषित रखबाक गूढ राज्य नीति छैक, एहि लेल मैथिली केँ बेसी सुविधा अहु लेल भेटि जाइत छैक जे ई हिन्दी जेकाँ देवनागरी लिपि केँ अपनौलक आ हिन्दीक समीप भाषा मानल जाइत अछि। हालहि संचारक क्षेत्र मे सेहो मैथिली केँ प्राथमिकता देबाक लेल पटना दूरदर्शन केँ निर्देशन सेहो देल गेल छलैक। माँग तऽ मैथिली मे अलगे दूरदर्शन चैनल खोलबाक सेहो कैल गेलैक अछि। मुदा राज्य केर राजभाषा तक मे मैथिली केँ स्थान नहि देबाक कारणे बिहार सँ मिथिलाक पृथक करबाक माँग जोर पकड़ैत रहल छैक आ पटना सँ कहियो न्याय पेबाक आशा राखब निराशाजनक मात्र छैक, ई विज्ञजनक राय भेटब आइ सामान्य बात भऽ गेलैक अछि।
भारत सरकार केर मैथिली प्रति ई पहल सार्थक छैक। मुदा प्रश्न उठैत छैक जे मैथिलीभाषी क्षेत्र केर निर्धारण लेल आधार कि मानल गेलैक? कि जनगणनाक आधार पर लोक जाहि भाषा केँ मातृभाषा रूप मे अंकित करौने अछि ताहि अनुरूपे ई सुविधा प्रदान कैल गेलैक? आ कि, राज्य सरकार द्वारा कैल गेल सिफारिश जाहि मे अक्सर दरिभंगा आ मधुबनी दुइ जिला केँ मिथिलाँचल कहि कूराजनीति करबाक लंबा इतिहास छैक ताहि अनुरूपे मात्र एहि दुइ जिला मे ई सुविधा प्रदान कैल गेलैक? प्रश्न बहुत रास छैक। श्रेय लूटनिहार एहि सब ध्यान दैथ जे भाषिक अधिकार लेल एकमात्र सरकारी आधार जनगणना मे लोक अपन भाषा सँ दूर नहि जाय। संविधान समेत मे प्रतिष्ठाक संग स्थान प्राप्त मैथिली प्रति विद्वेषक भावना भले राजनीति करनिहार अपन विभाजन नीति सँ समाज बाँटय लेल करैत हो, कम सँ कम एहि अभियान मे लागल लोक समाज निर्माण आ भाषिक सम्मान सँ जन-जन केँ अवगत करा सकय ताहि दिशा मे डेग उठबैथ। एहि क्षेत्रक संचार क्षेत्र मे कार्यरत पत्रकार व मिडियाकर्मी लेल सेहो ई दायित्व बनैत अछि जे ओ राज्य (सरकार, केन्द्र वा प्रादेशिक) सँ पूछैथ जे ई सुविधा फिलहाल कोन-कोन जिला मे आ कोन आधार पर देल गेलैक अछि।
पिछला किछु वर्ष मे मैथिली तथा मिथिला आन्दोलन केँ बहुत नजदीक सँ देखैत जाहि तरहक अनुभव समेटल जा सकल अछि ताहि गुणे मिथिला राज्य निर्माण सेना तथा मिथिला मिरर समाचार पत्रिका एहि लेल सराहना केर पात्र अछि। पिछला वर्ष नव सरकार बनिते सूचना तथा प्रसारण मंत्री श्री प्रकाश जावड़ेकर सँ भेंट करैत हिनका लोकनि एकटा ज्ञापन सँ दूरभाष, दूरदर्शन, सिनेमा, संचार आदि मे मैथिली केँ प्राथमिकता देबाक माँग कएने छलाह। मिरानिसे सँ टूटि अलग संगठन ठाढ ‘मिथिला स्टुडेन्ट युनियन’ केर निरन्तर दबावमूलक कार्यक्रम भले अपरिपक्वता सँ कैल गेल वा कैल जा रहल अछि, तथापि मैथिली-मिथिलाक निरन्तर चिन्तन लेल सराहनीय भूमिका मे अछि।
ताहू सँ पूर्व विश्व मैथिल संग, मैथिल जनजागृति मंच, विद्यापति संस्थान आ सबहक संङोर अखिल भारतीय मिथिला राज्य संघर्ष समितिक समस्त कार्यक्रम एहि सब माँग केँ पूरा करेबाक लेल प्रतिक्षण संघर्ष करैत रहल अछि। गूढ सँ गूढतम विषय पर जानकारी जुटेबाक कार्य अन्तर्राष्ट्रीय मैथिली परिषद् आ डा. धनाकर ठाकुर द्वारा होइत रहल अछि।
विभिन्न गाम, शहर आ ठाम पर स्थापित एक सँ बढिकय एक विद्वान् जे मिथिला लेल निरन्तर चिन्तनशील छथि, ओ सब अपन विशिष्ट पहिचानक प्रतीक भाषा, संस्कृति, साहित्य, लिपि, धरोहर, समाज, सभ्यता आ समग्र विषय पर सुन्दर सोचक संग आगाँ बढैत अपन आगाँक पीढी मे सेहो उत्साह आ जोश देबाक महत्त्वपूर्ण कार्य कयला अछि। एना मे किनकर योगदान नहि अछि से कहब कनेक समस्या सँ भरल अछि, लेकिन एतेक स्पष्ट अछि जे ‘जनप्रतिनिधि’ मे एहि महत्त्पूर्ण पहिचान प्रति सजगताक घोर कमी अछि।
एकमात्र कीर्ति आजाद सीना ठोकिकय एहि लेल संसद सँ सड़क धरि आवाज उठबैत रहला अछि। रामचन्द्र पासवान, हुकुमदेव नारायण यादव, पप्पू यादव, डा. सी. पी. ठाकुर, भोला निषाद, रघुनाथ झा, राधा मोहन सिंह, व आरो किछु महत्त्वपूर्ण ओहदेदार व्यक्तित्व (नेतृत्वपक्षसँ) बेर पर जरुर समर्थन मे ठाढ भेला अछि। हिनको सबसँ पूर्व कमरेड भोगेन्द्र झा अपन प्रखर आवाज सँ मैथिली-मिथिलाक हित-पोषणक कार्य कएलनि।
डा. बैद्यनाथ चौधरी बैजु केर नेतृत्व समग्र मे एतेक महत्त्वपूर्ण भूमिका खेलेलक अछि जेकरा प्रति प्रत्येक मिथिलावासी केँ नतमस्तक रहय पड़त। तहिना समाजिक संस्था चलबितो सदैव अपन भाषा, संस्कृति, समाज आ मूल्य तथा परंपरा लेल अखिल भारतीय मिथिला संघ व वर्तमान अध्यक्ष विजय चन्द्र झा केँ नहि बिसरल जा सकैत अछि।
दिल्ली मे अपन जीवन मैथिली तथा मिथिला केँ सौंपनिहार प्रो. अमरेन्द्र झा आ शिशिर कुमार झा सहित संग देनिहार सैकड़ों मैथिल धन्यवादक पात्र छथि। हमर ओकादि नहि पूरैत अछि जे किनकर नाम ली, किनकर नाम छोड़ी। हम सबकेँ प्रणाम करैत वर्तमान नेतृत्व पीढी अमरजी, संजीबजी, हेमन्तजी, विजय भाइ*, निरजजी, शरतजी, अनुप, रौशन, कमलेश, आनन्द, आदि सब केँ शुभकामना दैत छी जे स्वार्थ सँ बहुत ऊपर उठिकय मातृभूमिक सेवा कतहु रहैत करैत रहय। गूटबाजी आ चुगलखोरी सँ एकरा बचाकय राखय।
विदित हो जे उपरोक्त ज्ञापन पत्र मात्र पिछला वर्ष देल गेल छल, जखन कि २०१३ ई. मे अप्रील मास मे मिरानिसे केर गठन उपरान्त श्री विजय झा जेट केर संयोजकत्व मे विभिन्न माँग सहित ज्ञापन पत्र भारत सरकार केर सम्बन्धित मंत्रालय केँ सौंपल गेल छल – बाद मे कीर्ति आजाद जी ओकर बहुत माँग केँ समर्थन दैत सांसद भवन मे सेहो प्रश्न उठौलनि। जँ मिरानिसे केर एकता सूत्र पर सब एक रहैत तऽ आइ ई दूर्दिन मिथिला आन्दोलन केँ नहि देखय पड़ैत।


text:
– सुभाषचंद्र झा, सहरसा, मैथिली जिन्दाबाद, अप्रैल २०, २०१५.
चन्द्रशेखर जयन्ती पर रक्दान
परसू यानि १८ अप्रैल, पूर्व प्रधानमंत्री स्व चन्द्रशेखर जीक जन्म जयंती पूर्व विधायक किशोर कुमार मुन्नाक आवास पर आयोजित भेल। वक्ता सब हुनक चित्र पर माल्यार्पण करैत कहलनि जे युवा तुरक नेताक रूप मे सभ दिन आदर्शक राजनीति कयलनि । एहि अवसर पर श्री मुन्ना व हुनक सहयोगी सब मानवताक लेल रक्तदान सेहो कयलनि। आ रोगी सबहक बीच फल वितरण सेहो कयल गेल । रक्तदान करय मे जीशू सिंह, दिवाकर सिंह, मो. लुकमान अली, शिवभूषण सिंह, लल्लु झा, राजू सिंह, नव निर्माण मंचक विजय झा, कल्पतरू सिंह टिंकू, फौजी जीतेन्द्र सिंह सब शामिल छलाह। पूर्व विधायक मुन्ना कहलनि जे रक्तदान कयला सँ कोनो हानि नहि होइछ बल्कि रक्तदान सँ नव खुन बनैत अछि ओ जरुरतमंद के रक्त सँ जान बचैत अछि ताहि लेल हर युवा के नियमित रूप स रक्तदान करबा लेल आह्वान सेहो कयलनि।
मालिककेर हत्या कामदार द्वारा
चिमनी ईंटा भट्टा मालिक मन्नी प्रसाद सिंह केँ ओहि ठाम कार्यरत दुइ मजदूर मिलिकय धारदार हथियार सँ प्रहार कय मारि देलक। तकर बाद दुनू मजदूर सहरसा थाना मे आबि आत्मसमर्पण कय देलक। जुर्म कबूल करैत कूचबिहार निवासी मो. सिराजुल, प्रसेनजीत वर्मन बयान देलक जे पॉच महिना सँ हमर बेटी आ बहिन संग दुष्कर्म करैत छल। बाजला पर जान सँ मारबाक धमकी दैत छल। आरक्षी अधीछक पंकज सिन्हा कहला जे दुनू आरोपीक बात सत्य प्रतीत होइत अछि मुदा मामिलाक जाँच कयल जा रहल अछि। अनसंधानक बाद मामिला पुर्णरुपेन स्पष्ट होयत । घटनाक बाद लोक दहशत मे अछि। ओना प्रशासन सतर्कतापूर्वक मुस्तैद अछि। मृतक केर भाइ द्वारा सात आदमी पर मुकदमा कयल गेल अछि ।


text:
एहि घोर कलियुग मे मनुष्यक नैतिकता केर एहेन पतन भऽ गेल अछि जे अपन अति होशियारी वला बुद्धिक प्रयोग लोकक आस्था आ विश्वास सँ जुड़ल देवी-देवता ऊपर सेहो प्रयोग करब शुरू कय देल करैछ। केहेन बुधियार आ तथाकथित ज्ञानी सेहो आस्तिकता पर नास्तिकताक सवाल दागय सँ नहि बचि पबैत अछि। हालांकि गीताक उपदेश मे सभक सोच, बुद्धि आ वाणी सहित जे जतेक अस्तित्व अछि से सबटा हुनकहि स्वरूप कहल गेल अछि।
अहं सर्वस्य प्रभवो मत्तः सर्वं प्रवर्तते ।
इति मत्वा भजन्ते मां बुधा भावसमन्विताः ॥ (गीता १०-८)
भावार्थ : हमहीं संपूर्ण जगत केर उत्पत्ति केर कारण छी आर हमरहि सँ सम्पूर्ण जगत केर क्रियाशीलता अछि, यैह मानिकय विद्वान मनुष्य अत्यन्त भक्ति-भाव सँ हमरहि निरंतर स्मरण करैत छथि।
अपन जीवन मे बाल्यकाल सँ किछु अनुभूति एहेन भेल अछि जे मनुष्य अपन होशियारी आ तर्कबुद्धि सँ भले भगवानहु केर अस्तित्व पर सवाल ठाढ कय देल करय, अपन हरमुठाई मे भगवानहु केर विग्रह सब सँ खुराफात करय, मूर्ति चोरी करय, गहना चोराबय…. लेकिन शीघ्रहि ओकरा अपन अन्तर्ज्ञान खुजबाक घटना घटित होइत आँखिक सोझाँ हम देखैत आयल छी।
हमर गाम के भगवती मन्दिर – दुर्गास्थानक एकटा बड पैघ महिमा हम कि देखलहुँ जे एतय जे कियो उचकपनी आ हरमुठाई करैत अछि, ओकर प्राणक रक्षा कियो नहि कय सकल आइ धरि।
बाबा बैद्यनाथ केर मार्ग मे गंगाजल सहित कामरयात्रा मे देखलहुँ जे कनिकबो घमन्ड या कनिकबो अड़ियलपन्थी कियो देखेलक कि ओकर परीक्षा तुरन्त चालू भऽ गेल करैत छैक। ओकर वैह अड़ियल मनोभाव मे जा धरि पुनः लचक आ झुकाव नहि आबि जाइछ, मज्जाल नहि छैक जे ओ एक डेग आगू बढि सकैत अछि।
काल्हि भगवती सखड़ेश्वरी महारानी जे छिन्नमस्ता रहितो लोक आस्थाक कारण मुखाकृति सहितक मुखमण्डल आ मुकुट धारण करैत आबि रहली अछि, कियो चोरी कय लेलक। आइ किछेक घन्टाक भीतर ओ चोर पकड़ल गेल अछि। भगवतीक अस्मिता ऊपर हाथ साफ करनिहार पापाचारी लोभीक आब केहेन सजा भेटतैक से प्रत्यक्ष आँखिक सोझाँ सब देखत।
अहाँ गौर कय केँ देखू – कतहु ब्रह्मस्थान अछि, कतहु बहुत पैघ धर्मस्थान अछि, कोनो पोखरि या नदी या विशाल वृक्ष – प्रकृति केर विभिन्न रूप मे ईश्वर हेबाक आस्था जाहि कोनो स्थान मे निहित अछि आर ताहि ठाम यदि कोनो उपद्रवी कार्य कियो करैछ त ओकरा तुरन्त दण्ड भेटैत छैक।
हमर किछु विशेष मित्र लोकनिक ध्यानाकर्षण करैत कहय चाहबनि जे गीता केँ सर्वोत्तम ज्ञान कहल जाइछ आर एहि मे हम-अहाँ ओहि सब भाव केर दर्शन कय सकैत छी जे हमरा-अहाँक जीवन सँ जुड़ल अछि – मोन राखबः
सर्गाणामादिरन्तश्च मध्यं चैवाहमर्जुन ।
अध्यात्मविद्या विद्यानां वादः प्रवदतामहम् ॥ (गीता १०-३२)
भावार्थ : हे अर्जुन! हमहीं समस्त सृष्टि केर आदि, मध्य और अंत छी, हम सब विद्या मे ब्रह्मविद्या छी, और हमहीं सब तर्क करयवला मे निर्णायक सत्य छी।
त, निर्णायक सत्य सँ हम सब मुंह नहि मोड़ि सकैत छी। सदिखन सत्य मात्र केर दर्शन करहे टा पड़त। अस्तु!
नमः पार्वती पतये हर हर महादेव!!


text:
कोसी पर तैयार भेल महासेतु स मिथिला मे जे उत्साह अछि ओकरा रेखांकित करैत वरीय पत्रकार रंजीत कुमार अपन एहि रिपोतार्ज मे किछु आशंका क संग कोसी पर विश्वास कए पुनर्स्थापित करबाक कोशिश केलथि अछि। – समदिया
” सोहन जादव के ममहर (मां का गांव) भी ओही पार में था। बचहन (बचपन) में सोहना एक बेर गिया था अपन ममहर, जब ओकर नानी का नह-केस (श्राद्ध कर्म) था। लोग कहते हैं जिस साल सोहना की नानी मरी थी वोही साल कोसी मैया खिसक गयी थी। सब रास्ता-बाट बंद हो गिया और फेर केयो नै जान सका कि सोहना के मामा लोग कहां पड़ा गिये। हमर कका (पिता जी) कहते थे कि जब कोसी नहीं आयी थी, तो ई गांव के चैर आना (25 प्रतिशत) कथा-कुटमैत उधरे था, दैरभंगा (दरभंगा) जिला में। बान्ह टाढ़ होने के बाद तो पछवरिया मुलुक (पश्चिमी इलाका) से हम लोगों के आना जाना समझिये साफे बंद था। नेपाल होके आवत-जावत तो मातवरे लोग कर सकते हैं। आब पुल बइन जायेगा, तो फेर सें टुटलका नता-रिश्ता पुनैक जायेगा।”
लगभग 70-72 साल क वृद्ध दुखमोचन मंडल जखन इ सब कहि रहल छलाह, त हुनकर चेहरा पर जहन उत्साह छल आओर आंखि मे अजीब तरह क चमक छल, एहन चमक आब आम किसानक आंखि स गायब भ चुकल अछि। पहिने दुखमोचन कए विश्वास नहि होइत छल, मुदा आब ओकरा यकीन भ गेल अछि जे कोसी पर महासेतु बनाउल जा सकैत अछि। हाल तक ओकर धारणा छल जे कोसी क दूनू कछैर कए जोडल नहि जा सकैत अछि।
सुपौल जिलाक सरायगढ़ स्टेशन स उतरलाक बाद पश्चिम दिस अगर नजरि दी त शायद अहां कए सेहो विश्वास हुए लागत जे एहि ठाम कोनो ऐतिहासिक निर्माण कार्य चलि रहल अछि। कोसी क पूर्वी बांध पर पहुंचलाक बाद महासेतु क महापाया सब साफ-साफ देखाइत अछि। अधिकारी क कहब अछि जे पुल लगभग तैयार अछि, जनवरी तक आवाजाही शुरू भ सकैत अछि। एकर संगहि केंद्र सरकार क महत्वाकांक्षी पश्चिम-पूर्वी कोरिडोर सड़क योजना क मिसिंग लिंक सेहो रीस्टोर भ जाएत। द्वारिका स गुवाहटी, दिल्ली स सिलीगुड़ी तक सीधा बस या ट्रेन सेवा भ सकत, बिना कोनो घुमाव या मेकशिफ्ट कए। सुपौल, अररिया, मधेपुरा, पूर्णिया, दरभंगा, मधुबनी मे एहन गप खूब सुनबा मे भेटैत अछि। नेता-अधिकारी स ल कए हलवाहे-चरवाहे तक काइ काल्हि महासेतु क गुण गाबि रहल अछि। मन कहैत अछि जे हमहूं हुनकर हां-मे-हां मिला दी, मुदा दिमाग रोकि लैत अछि। कोसी क सीने पर अंगद क पैर क भांति जमाउल गेल लोहा-कांक्रिट क विशालकाय पाया सेहो हमरा भरोस नहि दिया पाबि रहल अछि। अभियंता क दावा अछि जे इ पुल कोसी क 15 लाख क्यूसेक पानी कए बर्दाश्त करि सकत। चूंकि पिछला 20-30 साल मे कोसी मे इएबा पानी कहियो नहि आयल, एहि लेल हुनकर गप मानि लैत छी जे एहि पुल कए पानी स कोनो समस्या नहि होएत। कोसी लाख यत्न करि लिये, पुल ओकर आंचर नहि छोडत आ टिकल रहत। मुदा जखन हमर मन मे सवाल उठैत अछि जे अगर कोसी इ पुल कए छोडि देलक, त ? एहि सवाल क जवाब अभियंता लग नहि अछि। हालांकि ओ सुस्त स्वर मे कहैत छथि एहन आब आसान नहि। मुदा जे कुसहा क कटाव कए देखने अछि, जे कोसी क तलहटी कए नपने अछि ओकर कहब अछि – “कोसी त आब धारा बदल कए रहत।” ओहन हालत मे पुल त ठार रहत, मुदा ओकर प्रासंगिकता नहि बचत। हम इ पता लगेबाक कोशिश कैल जे की कोसी महासेतु क पीपीआर या डीपीआर कए तैयार करबा काल महान अभियंता सब एहि पहलू पर विचार केने छलाह। जवाब नहि भेटल। दरअसल, पुल क डीटेल प्रोजेक्ट रिपोर्ट बनेबाक दौरान एहि पहलू कए साफ तौर पर नजरअंदाज करि देल गेल जे नदी धारा बदलैत रहल अछि आ आगू सेहो बदलि सकैत अछि। गौरतलब अछि जे जखन कोसी महापरियोजना कए स्वीकृति भेटल छल, तखन कोनो इंजीनियर या सलाहकार सरकार क सामने इ सवाल नहि उठेलक। आब जखनकि पुल पर 400 करोड़ टका खर्च भ चुकल अछि, त भला के एहन अटपटा सवाल पूछत। ओ तखन जखन पूरा इलाका पुल गान मे मस्त अछि। पुल क संगहि पूर्णिया स दरभंगा तक चारि लेन सड़क आ रेलवे ट्रैक क निर्माण मे जे राशि खर्च भेल अछि या हेबाक अछि ओकरा जोडि त बजट हजार करोड़ तक पहुंच जाइत अछि। नीक रहति अगर योजना क डीपीआर मे कोसी क धारा परिवर्तन पर सेहो विचार करि लेल जाइते। इ काज नहि भ सकल। संगहि पुलक एप्रोच पुल सेहो कम करि देल गेल, एहन मे आब एहि परियोजना क सार्थकता कोसी क रहमो-करम पर निर्भर करत। आउ हम सब मिलकए कोसी माई स गुहार करि जे ओ अपन बाट नहि बदलथि। नैहर जेबाक जिद छोडि दैथि। साठ वर्षों स दू हिस्सा मे विभाजित मिथिला कए फेर स एक करि दथि।


text:
दरभंगा मे पहिल बेर भेल आयोजन, 18 राज्य क प्रतिभागी भेलाह शामिल
दरभंगा । 117 एकड मे पसरल दरभंगा क हराही पोखरि नौकायन प्रतियोगिता क कारण चर्चा मे अछि। दरभंगा मे पहिल बेर 8वीं सिनियर नेशनल ड्रैगन बोट चैंपियनशिप क आयोजन भेल अछि।
एहि चैंपियनशिप मे भारत क कुल 18 राज्य भाग ल रहल अछि। एहि मे बिहार, झारखंड, छत्तीसगढ़, महाराष्ट्र, असम, पश्चिम बंगाल, हरियाणा, राजस्थान, उत्तर प्रदेश, कनार्टक, दिल्ली, चंडिगढ़, हिमाचल प्रदेश, पंजाब और उत्तराखंड क लगभग 550 खिलाड़ी भाग ल रहल छथि।
ड्रैगन बोट एसोसिएशन बिहार क सचिव पंकज कुमार ज्योति कहला जे पुरूष, महिला आ मिश्रित वर्ग मे 200 मीटर, 500 मीटर आ 1000 मीटर क स्पर्धा होएत। 200 मीटर क पहिल स्पर्धा मे बिहार स पंजाब पछुआ गेल, जखन कि झारखंड तेसर स्थान पर रहल।
एहि स पूर्व एकर उद्घाटन बिहार सरकार क खाद्य आ ग्राहक सुरक्षा मंत्री आ दरभंगा क विधायक मदन सहनी केलथि। एहि अवसर पर ओ कहला जे दरभंगा सन शहर मे एहि प्रकारक आयोजन क आवश्यकता छल। पहिल बेर इ प्रतियोगिता एहि ठाम भ रहल अछि जे अपना सब लेल गर्व क बात अछि।
ओतहि प्रवीण कुमार कहला जे बिहार मे ड्रैगन बोट रेस कए बढ़ावा देबा लेल अपार संभावना अछि। एहि बेर चैपियनशिप स 5 बेस्ट टीम आ मेजबान टीम कए जून मे कोलकाता मे प्रस्तावित प्रथम फेडेरेशन कप मे भाग लेबाक अवसर भेटत। सव्रश्रेष्ठ खिलाडी क चुनाव जून मे चीन मे विश्व चैपियनशिप लेल होएत।


text:
घटोत्कच
घटोत्कच भीम आ हिडिम्बाक पुत्र छल आ बहुत बलशाली छल। ओ महाभारतके प्रमुख पात्रसभमे सँ एक छल।[१]
घटोत्कचक जन्म[सम्पादन करी]
लाक्षागृह के दहन के पश्चात सुरंगके रास्तासँ लाक्षागृहसँ निकलि के पाण्डव अपन माताके साथ वनके भितर चलि गेल। अनेकौं कोस चलैके कारण भीमसेनक छोडि के शेष लोग थकानसँ बेहाल भ गेल आ एक वट वृक्षके नीचा सुति गेल। माता कुन्ती प्याससँ व्याकुल छल एहीलेल भीमसेन कोनो जलाशय या सरोवरक खोजमे चलि गेल। एक जलाशय दृष्टिगत होए पर ओ पहिने स्वयम् जल पिलक आ माता तथा भाइसभक जल पिलावे के लेल लौट कर उनकर नजदिक गेल। ओ सभ थकान के कारण गहिर निन्द्रामे निमग्न भ चुकल छल अतः भीम ओही पर पहरा दै लगल।
ओही वनमे हिडिम्ब नाम के एक भयानक असुरक निवास छल। मानवसभक गन्ध मिलै पर ओ पाण्डवसभक पकैड लैके लेल अपन बहन हिडिम्बाक भेजलक ताकि ओ उनका अपन आहार बनाके अपन क्षुधा पूर्ति करि सके। ओही ठाम पर पहुँचला पर हिडिम्बा भीमसेनके पहरा दैत देखलक आ उनकर सुन्दर मुखारविन्द तथा बलिष्ठ शरीरके देखके उनका पर आसक्त भ गेल। ओ अपन राक्षसी मायासँ एक अपूर्व लावण्मयी सुन्दरीक रूप बना लेलक आ भीमसेनके नजदिक पहुँचल। भीमसेन उनकासँ पूछलक, "हे सुन्दरी! अहाँ के छी आ रात्रिमे ई भयानक वनमे अकेले किया घूम रहल छी?" भीम के प्रश्न के उत्तरमे हिडिम्बा कहलक, "हे नरश्रेष्ठ! हम हिडिम्बा नामक राक्षसी छी। हमर भाई हमरा अहाँसभके पकडिके लावे के लेल भेजने अछी मुद्दा हमर हृदय अहाँ पर आसक्त भ गेल अछी तथा हम अहाँके अपन पति के रूपमे प्राप्त करैके लेल चाहै छी। हमर भाई हिडिम्ब बहुत दुष्ट आ क्रूर अछी किन्तु हम एतेक सामर्थ्य रखने छी कि अहाँके ओकर चंगुलसँ बचाके सुरक्षित स्थान धरि पहुँचा सकै छी।"
सन्दर्भ सामग्रीसभ[सम्पादन करी]
- ↑ "महाभारत के ओ १० पात्र जिनका जनैत अछी बहुत कम लोग!", दैनिक भास्कर, २७ दिसम्बर २०१३, मूलसँ २८ दिसम्बर २०१३-मे सङ्ग्रहित।


text:
पटना । ऐतिहासिक फैसला लैत दिल्ली सरकार दिल्ली क सरकारी स्कूल मे आठवीं स बारहवीं तक मैथिली आ भोजपुरी भाषा कए वैकल्पिक विषय क रूप मे मान्यता दए देने अछि । आय धरि विद्यार्थी खाली पंजाबी आ उर्दू कए वैकल्पिक विषय मे पढ़ैत छलाह । दिल्ली क उपमुख्यमंत्री मनीष सिसोदिया आ मैथिली-भोजपुरी अकादमी क उपाध्यक्ष नीरज पाठक एकटा प्रेस कॉन्फ्रेंस मे एहि बातक जानकरी देलथि ।एतबे टा नहि सिविल सेवा आ आन प्रतियोगी परीक्षा मे मैथिली विषय कए वैकल्पिक विषय रखनिहार विद्यार्थी कए दिल्ली सरकार फ्री मे कोचिंग करवाओत । जानकरी दैत श्री पाठक कहलाह जे संस्कृत अकादमी मे पहिने से ई प्रयोग भए रहल अछि आ काफी नीक नतीजा भेटि रहल अछि, एहि कए देखैत मैथिली-भोजपुरी अकादमी दिस स मैथिली क फ्री मे कोचिंग कराओल जाएत । एहि क अलावे सरकार मैथिली फॉन्ट बनेबा लेल दिल्ली सरकार सेहो सी-डैक स संपर्क कए रहल अछि । जल्दिए जनता कए फॉन्ट सौंपल जाएत । संगे दिल्ली क कनॉट पैलेस मे नवंबर क दोसर वा तेसर सप्ताह मे पॉंच दिवसीय मैथिली-भोजपुरी उत्सव सेहो मनेबाक फैसला लेलथि अछि । सबसे पैघ फैसला जे दिल्ली सरकार लेलथि अछि ओ अछि शिखर सम्मान (मैथिली आ भोजपुरी) लाइफटाइम अचीवमेंट पुरस्कार । भारत मे आय धरि मैथिली भाषा लेल एतेक पैघ राशि क पुरस्कार नहि दैल जाए रहल अछि । एहि लाइफटाइम अचीवमेंट अवार्ड लेल मैथिली आ भोजपुरी स एक-एक गोटेक 2.5 लाख टका आ प्रशस्ति पत्र देल जाएत। एहि क अलावा मनीष सिसोदिया मैथिली-भोजपुरी भाषा मे कला, साहित्य, रंगमंच, शोध, पत्रकारिता क क्षेत्र मे उल्लेखनीय काज करनिहार कए विभिन्न सम्मान स सम्मानित करताह।
- शिखर सम्मान (मैथिली) लाइफटाइम अचीवमेंट (2.5) लाख
- शिखर सम्मान (भोजपुरी) लाइफटाइम अचीवमेंट (2.5) लाख
- साहित्यकार सम्मान (मैथिली) (1 लाख)
- साहित्यकार सम्मान (भोजपुरी) (1 लाख)
- कला एवं संस्कृति सम्मान (मैथिली) (1लाख)
- कला एवं संस्कृति सम्मान (भोजपुरी) (1लाख)
- पत्रकारिता (मैथिली) (1 लाख)
- पत्रकारिता (भोजपुरी) (1 लाख)
- समालोचना (मैथिली) (1 लाख)
- समालोचना (भोजपुरी) (1 लाख)
- अनुवाद (मैथिली) (1 लाख)
- अनुवाद (भोजपुरी) (1 लाख)
आब सबस जरुरी सवाल ई अछि जे साहित्य अकादमी आ प्रबोध सम्मान जखन 1 लाखक पुरस्कार अछि त ओहि लेल एतेक रास विवाद होएत अछि। हरेक साल पुरस्कार वितरण क बाद ज्युरी क एतेक टंगघिचाई होएत अछि जे आन कोनो भाषा-भाषी मे नहि। नहि खाली किताब पर अपितु ज्युरी पर सेहो सवाल उठैत रहल अछि। एहि बेरक पुरस्कार पर सेहो मैथिली क साहित्यकार विनीत उत्पल अपन फेसबुक पेज स सवाल उठेलथि जे, ”काल्हि मैथिली भाषाक साहित्य अकादमी युवा पुरस्कार आ साहित्य अकादमी बाल पुरस्कारक घोषणा भेल। परिणाम ई जे प्रकाशक आ ओहि प्रकाशन सं प्रकाशित होए बला लेखक ज्यूरी मे आ दुनू पुरस्कार प्राप्त करय बला पोथी ओहि प्रकाशन सँ। साहित्य अकादेमी मे मैथिली भाषाक परामर्शदात्री समितिक कोर्डिनेटर ब्राह्मण, बाल पुरस्कार आ युवा पुरस्कार क तीन-तीनटा जूरी ब्राह्मण पुरुष, परिणाम जे पुरस्कार विजेता दुनू ब्राह्मण पुरुष भेल। स्त्री आ गैर-ब्राह्मण क कोनो स्थान नै भेटल मैथिली साहित्य मे। एकटा गीतकार जूरी मे, ताहि सं गीतकार कए भेटल पुरस्कार। आगां सं मानल जाय जे गजलकार ज्युरी हेता ते कोनो गजलकार कए पुरस्कार भेटत। उपन्यासकार होएत ते उपन्यास पर, कथाकार होयत त कथाकार कए। पोथी पढय के फुर्सत केकरो नहि। गुणवत्ता नै विधा महत्वपूर्ण ।”
एहि संबंध मे मैथिली क प्रख्यात रंगकर्मी आ मैथिली लोकरंग (मैलोरंगक) क निदेशक प्रकाश झा कहलथि जे दिल्ली सरकार जे आयोजनक घोषणा केलथि ओ सेन्ट्रल पार्क मे होएत आ सेन्ट्रल पार्क मे नाटकक आयोजन बड्ड मुश्किल बुझाएत अछि, ओना हम उम्मीद करब जे आयोजन दमदार होए। पुरस्कारक विषय मे कहैत कहलाह जे पुरस्कार आ विवाद क अन्योनाश्रय संबंध होएत अछि, चाहे ओ कोनो भी पुरस्कार किएक नहि होए। मैथिली मे ई कनि विशेषे रूपे होएत अछि। आब ई डिपेंड करैत अछि जे आयोजन समिति क चयन कोन रूपे होएत अछि। किएक समिति मे जेहन लोक होएत ओहि हिसाबे पुरस्कार लेल लोगक चयन होएत। एहि मादे जखन मैथिली भोजपुरी अकादमी क उपाध्यक्ष नीरज पाठक से गप भेल त ओ कहला जे पुरस्कार वितरण मे पारदिर्शता बरतल जाएत एहि लेल निश्चिंत रहू। प्रत्येक पुरस्कार लेल जे चयन समिति मे चारि-चारि टा लोग होएत, जाहि मे दूटा लोग ओहि विधा से होएत मने साहित्य, कला, रंगकर्म आ पत्रकारिता आ दूटा लोग समाजक विशिष्ट लोग रहत जिनका एहि संबंद्ध मे विशिष्ट ज्ञान होएत। चुकि ई पुरस्कार मैथिली क सबस पैध राशिक पुरस्कार होएत ताहि लेल एकर चयन पर विशेष रूपे फोकस होएत। सेन्ट्रल पार्कक आयोजन आर मैथिली नाटकक संबंध मे ओ कहलाह जे मुक्ताकाश मे नाटक होइते रहल अछि ओना हमर सबहक विचार अछि जे अलग से रंग-महोत्सव सेहो कराबी। एहि मादे मैथिली क युवा आलोचक बालमुकुन्द कहला जे मैथिली टा नहि कोनो पुरस्कार मे पारदर्शीता सोचबो बेमानी अछि। किएक जे संस्था ई पुरस्कार दैत अछि ओ कतहु से ई सोचिते नहि अछि जे हम कोनो भाषा वा साहित्य कए पुरस्कार दए रहल छी ओ खाली अपन आ अपन संस्था क नाम चमकेबाक लेल ई पुरस्कार बांटैत छै। साहित्य अकादमी सेहो एतेक साल स पुरस्कार द रहल छै मुदा तखनो बड़का-बड़का साहित्यकार छुटि जाएत छथि आ जिनका भेटल ओ साहित्य से बिलायल अछि, किछु अपवाद कए छोड़ि दी त.. किएक से सबकए बुझल अछि। जे आदमी जीवन मे एक पन्ना नहि लिखैत अछि से साहित्य अकादमीक ज्युरी बनि जाएत अछि। ते पुरस्कार मे पारदर्शिता क गप केनाय बेमानी अछि। मैथिली मे 455टा किताब छपनिहार नवारंभ प्रकाशन कए सीईओ अजीत आज़द क कहब अछि जे पुरस्कार पर सवाल उठाकए अहाँ ओहि संस्था क संविधान पर सवाल उठा रहल छी। किएक त ज्युरी क चयन स ल कए पोथी क चयन तक ओहि संस्था क एकटा संविधान अछि जाहि स बाहर भए ओ संस्था किछु नहि कए सकैत अछि। एहि लेल हम एहि गप कए एकदम मिथ्या कहब जे एहि मे वा कोनो भी पुरस्कार मे कुनू तरहक धांधली होएत अछि।
कुल मिलाकए मैथिली भाषा लेल जखन एहि पुरस्कारक घोषणा होएत तखने असल बहस शुरु होएत। ता धरि एहि घोषणा लेल दिल्ली सरकार आ खासक नीरज पाठक कए बधाई आ धन्यवाद।


text:
गोपालगंमज। 17 मार्च। गोपालगंज जिला मे एक बेर फेर मानवता शर्मसार भेल अछि। जते मीरगंज के हथुआ मोड़ लग कियो लगभग 3 मासक नवजात केर भ्रूण लावारिस फेंक देलनि जाहिके लावारिस कुत्ता नोचि - नोचि खायत रहल। गोपालगंज के एहि इलाका मे ई कुनु पहिल घटना नहि अछि।
सड़क पर इस वीभत्स दृश्य के देखिके स्थानीय निवासी मुरलीधर कहलनि कि मीरगंज मे भ्रूण फेकबाक ई कुनु पहिल घटना नहि अछि। एहीसे पाहोनि एहिठाम 3-4 घटना घटि चुकल अछि। मीरगंज बाजार के हथुआ मोड़ पर ओहि समय लोगक नजैर थैम गेल, जखन लगभग 3 मासक नवजात के भ्रूण कचरा के ढ़ेर पर पड़ल भेटल।
नवजात के भ्रूणक शव जगह जगह क्षत-विक्षत पड़ल छल। ई मार्मिक दृश्य देखि लोग परेशान छल। गौरतलब अछि कि एहिठाम मीरगंज मे कैको अवैध नर्सिंग होम केर संचालन काएल जे रहल अछि। एहेन आशंका अछिकि एहि सभ नर्सिंग होम संचालक सभक द्वारा अवैध तरिका से गर्भपात करा नवजात केर शव फेक देल गेल छल।
स्थानीय लोग सभक सूचना के बाद मीरगंज नगर पंचायत के सफाईकर्मियों भ्रूण (शव) के दुबारा ओता से उठा दोसर जगह फेक देलनि मुदा मौक़ा पर मीरगंज पुलिस नहि पहुंचल छल। फेकल गेल भ्रूण के आवारा कुत्ता सभ अपन निवाला बनेलनि।


text:
अमित आनन्द, महिषीधाम। जुलाई ४, २०१५. मैथिली जिन्दाबाद!!
आइये प्रकाशित परिणाम अनुरूप कुल १२३६ उम्मीदवार केँ भारतीय सिविल सर्विस परीक्षा मे उतीर्ण घोषित कैल गेल अछि। एहि मे मिथिलाक्षेत्रक दर्जनों उम्मीदवार केर उतीर्ण होयबाक सूचना भेटल अछि। विस्तृत जानकारी लेल प्रयासरत रहिते जानकारी भेटल अछि जे बनगाँव निवासी प्रो. अरुण कुमार खाँ जे राजेन्द्र मिश्र कालेज सहरसा मे प्राध्यापक सेहो छथि हिनक पुत्र प्रसन्न कुमार खाँ ५७५वाँ रैंक आनि आइएएस परीक्षा मे उतीर्ण कएलाह अछि। मैथिली केँ ऐच्छिक विषय राखैत हिनक सफलता सँ चारूकात प्रसन्नताक लहैर दौड़ि गेल अछि। सहरसा जिला मुख्यालय सँ लैत गाम-गाम धरि ई खबैड़ पसैर गेल अछि आ सब कियो एक-दोसर केँ बधाई दैत जिला, गाम आ मैथिलीक विशेष चर्चा करैत देखा रहला अछि। मैथिली जिन्दाबाद केर तरफ सँ सफल उम्मीदवार प्रसन्न कुमार केँ बधाई!!


text:
बालमुकुन्द पाठक, पटना। अक्टुबर १२, २०१५. मैथिली जिन्दाबाद!!
बुद्धा स्मृति पार्क पटनामे ‘साहित्यिक चौपाड़ि’क तेसर बैसकी काल्हि रवि दिन ११ अक्टुबर केँ समपन्न भेल. एहि बैसकी मे कथाकार अशोक, श्याम दरिहरे, नवलश्री पंकज, नितेश मिश्र, रघुनाथ मुखिया, गुंजनश्री, संजय झा उपस्थित छलाह.
बैसकीक आरंभमे नवलश्री पंकज अपन गजल ‘धऽ जे नांगरि चलल अगुआयल जाय छै..छलै अगुआ जे सैह पछुआयल जाय छै’.. सुनौलनि. तकरा बाद गुंजनश्री अपन किछु टटका कहमुकरी, रघुनाथ मुखिया अपन कविता ‘मसोमात गाम’, बाल मुकुंद पाठक अपन मैथिली लप्रेक, श्याम दरिहरे अपन कथा ‘प्रेमक-रेखागणित’ आ अशोक अपन कथा ‘लाथ’ सुनौलनि.
मैथिलीमे एकटा किंवदन्ति चलैत छल जे मैथिली मे प्रेमकथा नहि लिखल जा रहल छैक ताहि भ्रांति केँ दरिहरे जीक कथा तौड़ैत सन बुझायल. प्रेमक तनुक आ छिछलाह सन संबंधकेँ नव विचारधारा आ मानसिकताक चासनी मे बोरल हुनक कथा खूबे रूचिगर रहलैक तहिना अशोक जीक कथा ‘लाथ’ कुर्ता-पायजामाक लाथे प्रौढ़ मोनमे हिलकोर लैत युवा अवस्थाक प्रेम देखार करैत श्रोता लोकनि केँ खूब बेस रूचल छल. दुनू कथा अपन-अपन शिल्प ओ शैलीमे उपराउपरी छल. हिनक दुनूक उपस्थिति सब गोटाकेँ बहुत आह्लादित केलकनि.
बैसकीक अंतमे ऑनलाइन मैथिली बुक स्टोर ‘सेप्पीमार्ट’ पर सेहो विस्तृत चर्चा कयल गेल.


text:
मलंगिया नाट्य महोत्सवक सफल सम्पादन हेतु कार्यकर्ता लोकनि बेस व्यस्त छथि. नाटककार महेन्द्र मलंगिया ने मात्र भारतीय अपितु नेपालक मैथिल जनमानस पर अपन नाटकक माध्यमे व्यापक प्रभाव बनौने छथि. जकर सद्यः प्रमाण ई जे नेपालक प्रथम नागरिक अर्थात माननीय राष्ट्रपति महोदय रामबरन यादव स्वयं एहि कार्यक्रमक कें सफल बनेबा हेतु उपस्थित रहताह. आइ उद्घाटन सत्र केर बाद महेंद्र मलंगिया द्वारा लिखित नाटक गाम नै सुतैइए नाट्य संस्था पंचकोसी, सहरसा द्वारा उत्पल झा केर निर्देशन मे मंचन कयल जायत.ज्ञात हो जे मैथिलीक विभिन्न नाट्यदल द्वारा महेन्द्र मलंगियाक विभिन्न नाटकक प्रस्तुति 26-30 दिसम्बर, 2012 श्रीराम सेंटर, मण्डीहाउस, नव दिल्ली मे कयल जायत. नाटकक प्रदर्शन 26-30 दिसम्बर नित सांझ 6 बजे सं होयत. नाट्यदल देशक विभिन्न शहर सँ आमंत्रित कयल गेल अछि. नाटककार महेन्द्र मलंगिया पर केन्द्रित एकटा भव्य संगोष्ठी एवं हुनक नाट्य रचना संचयनक संग मूल्यांकनपरक पुस्तक नाटककार महेन्द्र मलंगिया : जीवन एवं सृजन सेहो प्रकाशित होयत. एही वर्षक ज्योतिरीश्वर सम्मान सेहो महेन्द्र मलंगिया कें देल जयतनि. मैलोरंग केर निदेशक ओ चर्चित नाट्य निर्देशक प्रकाश झा केर अनुसार मलंगिया नाट्य महोत्सवमे भारतक संग नेपालक कुल पाँचटा नाट्य संगठन नाटककार महेन्द्र मलंगिया लिखित विभिन्न नाटकक मंचन करत. मैथिली रंगमंचमे एहि प्रकारक ई पहिल आयोजन थिक जे कि कोनो एक नाटककार पर केन्द्रित होइ. एहि नाट्य महोत्सवमे नाटककार मलंगियाक चर्चित पाँच नाटक क्रमश: ओकरा आँगनक बारहमासा, गाम नै सुतैए, छुतहा घैल, जुआयल कनकनी आ ओरिजनल काम चयनित कयल गेल अछि. (Report: मिथिमीडिया ब्यूरो)
Tags: हालचाल


text:
पुलिस सूत्र द्वारा पता चलल जे धनौती गाँव निवासी सेना केर जवान नित्यानंद प्रसाद (24) छुट्टी पर गाम आयल छलाह। ओ बाजार सँ अप्पन घर बनेबाक सामान ल' के आबैत घरी पहिने सँ टुइट के गिरल उच्च शक्ति केर विद्युत तारक चपेट म' आइब गेलाह, जाहि सँ हुनकर मृत्युआ भ गेलनि।
सूत्र सँ पता चलल जे जवानक मृत्यु के खबर मिलैते ग्रामीण सभ उग्र भ कटैया बाजार केर निकट शव के साथ सड़क जाम करी यातायात क' बाधित कए देलखिन। ग्रामीण बिजली विभाग केर खिलाफ नारेबाजी केलाह। पुलिस आर प्रशासन के अधिकारी लोग सभ क' बुझेबाक प्रयास मे लागल छैथ।


text:
— विवेकी झा।
भार आ भरिया
मिथिला मे पहिने एक गाम सँ दोसर गाम धरि कोनो समान आदि पहुँचेबाक लेल एकर प्रयोग होइत छल।
ई एकतरहक आबागमनक साधन सेहो छल । एकरा भरिया कहल जाइत छैक। आब प्रायः ई प्रचलन समाप्त भ’ गेल अछि।एहि संबंध मे एकटा लोकगीत:कोन नगर सँ एलें रे भरिया जेबें कोन गाम रे ठुमकि ठुमकि क’ ल’ जाइछें तूँ ककरा लय सनेस रे ।
अपन मिथ्लानचल में विवाहक पश्यात हर प्रयोजन में सनेस दै के प्रथा छलै आ छै, पहिलुक समय में समान ल- आबा जाहि के साधनक आभाव छलै तै लोग भरिया के उपयोग करैत छल, आदमी अपन कन्धा पर बासक फट्टा में दुनु ओर चंगेरा बांधि समान ल जायत छल ।
भार आ भरिया जखन जै गाम सँ नव कपड़ा धोती-कुर्ताक संग गम्कौआ तेल लगा चमचमैत चैन पर सूर्यक रोसनी में घुघरु के आबाज दैत जखन दौरैत जायत आ ओ जै गाम सँ गुजरैत छल ओतुका लोगक जिज्ञासा आ ओई महक सुगंध ओकरा सँ जरुर पुइछ बैसै छलै जे ” कतअ सँ एलह – कतअ जायत छह ”
भरिया कहल जाई त एक तरहक संदेश बाहक सेहो छल । बेटी के बिबाहक पस्चात तीन तरहक संदेश बाहक बहुत महत्वपूर्ण छल।
कहारिया जैमे बैस ओइ समय पुतौह आबैत छली,
भरिया जे भार ल हर प्रयोजन में आबैत छल,
तेसर खबासनि जे नव कन्याक संग आबैत छल ।
ई तिनु आहाँक सान सौकत देखबै के माध्यम छल, लोग एकर स्वागत जमाय आ समधिन जका करै छल कारन जे इयाह स्वागत ओ भैर रस्ता बखाण करैत जायत छलै। जिनका कनमा भैर अनाज नै रैहतन सेहो अपन बखारिक बखाण कैह सुनाबैथ , आ ओ जेतअ तक देखाई दैत अइछ ओ हमरे खेत अइछ जरुर कैह दैत छलखिन । अहि तरह सँ हुनक सम्पत्ति के बखाण अई गाम सँ ओई गाम तक पहूंचा दैत छलै ।
नव विवाह लेल सेहो महत्वपूर्ण छल कोन गाम में निक वर आ कन्या केहन परिवार आ केना की विवाह करअ चाहैत छत से हिनका सब सँ पता लगबैत छल ।
पर आब समयक आ लोगक आभव कहल जाय या संसाधनक बृद्धि ई हमर समाज सँ लुप्त भ गेल । हम अपन जीवन में मात्र एक बेर देखने छी आ हमर बेटी त सिर्फ नामें टा सुनत आ सेहो बिना जिज्ञासा सँ भरल ।


text:
साभारः रोहित यादव केर फेसबुक अपडेट
एकटा संतुलित आयोजन। प्रथम प्रयास। प्रयास केर सार्थकता लोक तय करथि। एहिबातक जिम्मेदारी समाज पर छोड़ि रहल। कार्यक्रम केर शुरुआत जय-जय भैरवी सँ। रचना आ रचनाकार केँ सम्मान मे, सभागारमे उपस्थित लोक ठारह रहला। पछाति सलहेश’क छवि पर माल्यार्पण, दीप-प्रज्वलन आ कार्यक्रम केर विधिवत शुरुआत।
मंच संचालन हमरहिं करबाक रहए। मंच सँ पहिनहि एहिबातक उद्घोषणा काएल – हमरा लोकनि ई आयोजन मात्र मिथिला आंदोलनमे पिछडा आ दलित’क सहभागिता पर विमर्श करब। मिथिला आंदोलन केँ हमरा लोकनि “सांस्कृतिक, भाषायी आ क्षेत्रीय” तीनू रूप केँ जोड़िक’ देखबाक कोशिश काएल।
सभ सँ पहिने श्रीमान अभिषेक देव नारायण जी अपन बात रखलनि। अभिषेक जी अपना आधा घण्टा सँ बेसी के सम्बोधन सँ भाषा, संस्कृति, लोककला, व्यापार, आ नाट्य सँ सबंधित मुद्दा पर अपन सार्थक आ संतुलित वक्तव्य रखलनि। उपस्थित वक्ता आ मिथिलावासी हिनका सम्बोधन केँ खूम सराहना केलकनि।
दोसर सम्बोधन श्रीमान बीरबल यादव केलनि। बीरबल जी राजनीति आ मिथिला राज्य आंदोलन सँ सम्बंधित मुद्दा पर अपन बात रखलनि। बात रखैत काल बीरबल जी थोड़ेक आक्रोशित लगलाह। लोकमे हिनका सम्बोधन केँ लकए मिल-जुलल प्रतिक्रिया रहलनि। उपस्थित किछू व्यक्ति हिनका वक्तव्य पर अपन आक्रोश सेहो व्यक्त केलनि।
तेसर सम्बोधन डॉक्टर श्री चंदशेखर पासवान जी केँ रहनि। डॉक्टर पासवान सेहो लोक संस्कृति, भाषा, साहित्य आ जातीय रोजगार पर अपन बात संतुलित आ गम्भीरता पूर्वक रखलनि। उपस्थित लोक हिनका संबोधन केँ खूम सराहना कएलकनि।
चारिम सम्बोधन डॉक्टर मोहम्मद आयूब राइन जी के रहनि। डॉक्टर राइन मुख्यरूप सँ दलित मुस्लिम पर शोध कार्य आ लेखन लेल जानल जाइत छथि। अपना विषय अनुरूप बात रखलनि।
पांचम सम्बोधन श्रीमान ओम प्रकाश महतो जी केँ रहनि। श्रीमान महतो सेहो अपन बात थोड़ेक आक्रोशित भ रखलनि। आंदोलन सँ प्राप्त अनुभव व सामाजिक अनुभव केँ जोड़ि’क अपन बात रखलनि। हिनका सम्बोधन सँ सेहो किछू लोककेँ असहमति भेलनि।
अंतमे अध्यक्षीय सम्बोधन लेल डॉक्टर श्री महेंद्र नारायण राम जी एलाह। सम्पूर्ण आयोजन केँ निचोड़ पर अपन मत व्यक्त करैत, उपरोक्त मुद्दा पर अपन शोधपरक बात रखलनि। अपना सम्बोधन कालमे डॉक्टर राम “मैथिली के मानक” तय करबाक प्रक्रिया पर प्रश्न सेहो ठारह कएलनि।
अध्यक्षीय सम्बोधनकेँ पछाति आमंत्रित वक्ता लोकनि केँ धन्यवाद ज्ञापित करैत हमरा लोकनि मंच पर आमंत्रित कवि ओ कवियित्री केँ स-सम्मान बैठाओल।
कविता पाठ लेल सभ सँ पहिने मुन्नी कामतजी केँ आमंत्रित काएल गेलनि। मुन्नी जी तीनटा कविता पढ़लनि। तीनू कविता पर लोक’क जोड़दार थोपड़ी बटोरलनि। ताहिकेंबाद, श्रीमान बद्रीनाथ रॉय जी कविता पाठ केलनि। श्रीमान रॉय पंचायती राज व्यवस्था पर अपन कविता पाठ केलनि। लोक’क जबरदस्त समर्थन भेटलनि।
तेसरमे सुकृता झाजी मैथिली लिखल अपन पहिल रचना पढलनि। लोक’क जोरदार समर्थन भेटलनि। सुकृता जीकेँ एहि समर्थन सँ हिम्मति भेटलनि। अंतमे सुभाष कामत अपन तीनटा आ मुरारी मालाकार एकटा कविता पढलनि, हिनका लोकनिकेँ सेहो लोक’ सँ जोरदार समर्थन भेटलनि।
अंतमे, अखिल भारतीय मिथिला संघ केर राष्ट्रीय अध्यक्ष श्रीमान विजय चन्द्र झा जी, नवोदित मैथिली गायक प्रवीण यादव, पिंकी मण्डल, अंतरराष्ट्रीय स्तर पर कराटेमे मिथिला’क नाम रौशन केनिहारि पूजा यादव, लोक नाट्य क्षेत्रमे मिथिला’क लोक कला केँ भारतभरि मे पसारनिहार कश्यप कलम, यदुवीर भारती, नीलेश दीपक, प्रशांत मण्डल, मिथिला राज्य आंदोलनमे सक्रिय भूमिका केँ निर्वाह केनिहार श्रीमान रणजीत लाल दास, शरत झा, राम बाबू सिंह, संजीव सिन्हा आ श्रीचंद कामत लगाति उपस्थित सैकड़ो मिथिलावासी हमरा लोकनिकेँ आह्लादित कएलनि।
**
हम हिंदी भवनसँ बाजि रहल छी।
रामबाबू सिंह मधेपुर
काल्हि साँझ राष्ट्रीय राजधानी दिल्लीक हिंदी भवन “सुच्चा मैथिल”क सुंदर आ सार्थक आयोजनक साक्ष्य बनल। वरिष्ठ साहित्यकार आदरणीय Mahendra Narayan Ram जीक अध्यक्षतामे मंच संचालन एहि संस्थाक सक्रिय सदस्य Rohit Yadav आ कश्यप कमलक सँग कएलाह। “मिथिला आंदोलनमे पिछड़ा/ दलित के सहभागिता” विषय पर विचार मंथन कएल गेल। मंचस्थ छलाह अभिषेक देव नारायण, Birbal Yadav, Chandrashekhar Paswan, आयूब राईन आ ओम प्रकाश महतो।
“सुच्चा मैथिल” समूहक चर्चा लगभग 5 सालसँ देखल जा रहल अछि परञ्च डेढ़ दू सालसँ मुम्बईमे आ आन आन ठाम समाजिक काजमे सहयोगी होयबाक कारण बेसी चर्चामे देखल गेलाह। आयोजनक विचार गोष्ठीक किछु प्रमुख विंदु हम एतय राखय चाहब। ताहिसँ पहिने सोसल मीडियामे “सुच्चा मैथिल” नामकेँ लSक चलि रहल विवाद पर किछु कहबाक अछि! संस्थाक नाम सुच्चा मैथिल अछि एकर माने ई नहि जे बाकी सभ खिच्चा वा लुच्चा छथि। एहि संस्थाक नाममे मैथिलकेँ सुच्चा नामक अलंकारसँ अलंकृत कएल गेल छनि आ ई बेजाए नहि अपितु सम्मानक गप्प अछि।
पिछड़ा/दलित समाजक सहभागिता मिथिला मैथिलीक प्रमुख संस्था सभसँ तँ अछोपे देखल जाएत छथि। आ तेहनमे छिड़िआएल बहुसंख्यक लोककेँ एकठाम आनब एकटा पैघ चुनौती अछि। जँ समेटबामे सुच्चा मैथिल सक्षम भेलाह तँ वास्तवमे ऐतिहासिक काज कहाओत। संस्था जँ जाति पाति धर्मक फेरासँ बाहर आबि सकारत्मकताक सँग काज करैत रहलाह तँ मिथिलाक भविष्य लेल सुखद सिद्ध भS सकैए।
मंचस्थ किछु लोकक वक्तव्य कनि बेसी हल्लुक आ आक्रोशित सेहो देखल गेल। बीरबल यादव जी हम आ हमर जातिपर अपन पूरा वक्तव्यकेँ टँगने रहलाह। एहन तरहक वाद विवादसँ एखन बचबाक बेस खगता छनि। समाजिक समरसता लेल सभ वर्गक सहभागिता परमावश्यक अछि आ से अवश्य भान रहय।
महेंद्र नारायण राम जी कहलनि जे 93 प्रतिशत लोक मिथिलाक मूल धारासँ कटले सन छथि। एकटा स्वस्थ आ समृद्ध समाज लेल जा धरि सभक सहभागिता नहि हएत ता धरि सर्वांगीण विकास असंभव अछि। आ केवल दोसरकेँ विरोध मात्रसँ सेहो कोनो नीक परिणाम नहि भेटय बला अपितु निष्ठा ईमानदारी सँग सभकेँ जोड़िकS समुचित प्रयास कएलासँ समाजमे एकटा ठमकल लोकमे परिवर्तन आनल जा सकैए। एहि आयोजनकेँ संस्थाक नाम पर नाक मुह चढाएबसँ नीक संस्थाक सोच उद्देश्यक समीक्षा करबाक चाही।
अन्तमे हम निचोड़ यएह कहय चाहब जे संस्था अपन मूल उद्देश्य पर अंगद जकाँ पएर जमौने रहथि आ जतेक एमहर ओम्हर पिछड़ा दलित छिड़िआएल छथि हुनका सभकेँ अपन खुट्टा सँग खुटेसबाक प्रयास करैत रहथि। उदार प्रवृति राखब बेस खगता अछि। उलहन उपराग उकटापैंची सभसँ दूरहि रहब। समाजिक काज सभमे अनेरेकेँ कतेको तरहक आफ़द भेटत मुदा ओकरा अपन विवेक सँग निपटाएब से हमर सदिच्छा आ ताहि मंगलकामनाक सँग आयोजनक सफल समापन हेतु सुच्चा मैथिलक समस्त कार्यकर्ता लोकनिक हार्दिक बधाई


text:
International Journal of Applied Research
Vol. 5, Issue 4, Part H (2019)
साहित्यकारक रूप मे यात्रीक समाजवादी चित्रण
Author(s)
प्रदीप कुमार
Abstract
यात्रीजीक जातिगत पहिचानक अलावा एकटा आरोप ईहो रहल अछि जे मैथिली मे बहुत रास आक्रोपूर्ण बात कें सटीक रूपें अभिव्यक्त करबाक क्षमता नहि छै। कठोर बातक ओतबे कठोर प्रभाव, भाषाक मारक क्षमता, वैचारिक-दार्शनिक उत्तेजना आ गंभीरता कें बहुत प्रभावशाली आ बहुआयामी बनयबाक क्षमता तेहन सहज नहि छै। ई बात हाल-हाल धरि सत्ये जकाँ लगै छल। ओना यात्री, ललित, राजकमल, धूमकेतु, राज मोहन झा, कुलानंद मिश्र, अग्निपुष्प सन किछु रचनाकार बहुत हद धरि ओहि धारणा कें पहिनहि सँ तोड़बाक महत्त्वपूर्ण प्रयास कयलनि अछि। ‘शिखा’, ‘सन्निपात’ सँ ‘आरंभ’, ‘अंतिका’ धरि ओहि दिशा मे प्रयासरत किछु पत्रिको रहल अछि। मुदा एहि धारणा के ‘मोड़ पर’ बेसी प्रभावशाली ढंगें अछि। ई उपन्यास मैथिली मे एक टा तँ मैथिली साहित्यक पूरा परिदृश्य के बदलल जा सकैछ। मुदा एहि उपन्यास कें परखैक मानसिकता उपन्यास प्रकाशनक चारि वर्ष भ’ गेलाक बादो नहि बनि सकल अछि। विडंबनाक बात जे मैथिली साहित्यक सर्वाधिक लोक एखन धरि एकरा पढ़बो नहि कयलनि। जे सभ पढ़लनि ओ पचा नहि सकलाह। ई बात पहिनहि साफ क’ दी जे दक्षिण-पंक्षी-मनुवादी लोकनि के धूमकेतुक साहित्य नहि कहियो अरघलनि, ने अरघतनि। तें ओहन लोक सँ ‘मोड़ पर’ क महत्त्व बुझवाक अपेक्षे राखब बेकार हैत।
How to cite this article:
प्रदीप कुमार. साहित्यकारक रूप मे यात्रीक समाजवादी चित्रण. Int J Appl Res 2019;5(4):525-527.


text:
गुलाम मुस्तफा खान
उस्ताद गुलाम मुस्तफा खान (जन्म मार्च ३, १९३१ - मृत्यु जनवरी १७, २०२१) एक भारतीय शास्त्रीय सङ्गीतकार छी जे हिन्दुस्तानी शास्त्रीय सङ्गीतमे उस्ताद अछि । ओ रामपुर शासावन घरानासँ सम्बन्ध राखैत अछि ।[१]
हुनका भारत सरकार सन् २००६मे कलाक क्षेत्रमे उत्कृष्ट योगदान स्वरूप पद्म भूषणसँ सम्मानित केनए छल । ओ महाराष्ट्रसँ अछि।[२]
सन्दर्भ सामग्रीसभ[सम्पादन करी]
- ↑ "Rampur -Sahaswan Gharana", Sangeet Gram।
- ↑ "K.K. Talwar, Sibal get Padma Bhushan" [के के तलवार, सिबल क पद्म भूषण मिलल] (अङ्ग्रेजीमे), द ट्रिब्यून, २५ जनवरी २००६, अन्तिम पहुँच ८ दिसम्बर २०१३।


text:
भारत सरकार केर आदेश अनुसार 500 व 1000 टक्का केँ नोट बंद होयबाक बाद तेसर दिन सेहो लोगक समस्या दूर नहि भ' रहल छैन्ह। बैंक खुजलाक बाद पिछ्ला दुइ दिन सँ बंद पड़ल सभ बैंकक एटीएम सेहो आय शुक्रवार दिन खुजल। एटीएम खुजलाक बाद सेहो लोग सभक समस्या दूर होयत नज़र नहि आइब रहल अछि, किएक जे एटीएम तेँ खुजल मुदा बैंक सभ द्वारा ओहि में टक्का नहि डालल गेल अछि, जाहि चलते एटीएम खुजलाक बादो लोग सभ क' राहत नहि भेट रहल अछि। हालात एहेन अछि कि आय भोरे सँ लोग सभ उम्मीद करि एटीएम पहुंचे लागला, लेकिन एटीएम म' टक्का नहि होयबाक कारण सभ के निराश भ' वापस आबे पड़लन्हि।
एटीएम सँ पाई नहि निकललाक कारण लोग सभ क' आइयो परेशानी केर सामना करे पैर रहल छैन्ह। एमहर एटीएम स' टक्का नहि निकलबाक कारण बैंक सभ म' आइयो बहुत भीड़ देखल गेल। बैंक खुजाई से पहिने लोग सभ कतार म' ठाढ़ छला। सुरक्षा क' ध्यान म' राखैत सभ बैंक म' आय पुलिस कर्मि केर ड्यूटी सेहो लगाओल गेल।


text:
महेश भट्ट
महेश भट्ट (जन्म: २० सितम्बर, १९४८) भारतीय हिन्दी चलचित्र निर्माता आओर निर्देशक छी। ओ 'मंजिलें और भी हैं' (१९७४) सँ अपन निर्देशन जीवन केर सुरुआत केनए छल। महेशद्वारा निर्देशित हिन्दी चलचित्र 'सारांश' (१९८४) मस्को अन्तर्राष्ट्रिय चलचित्र उत्सवमे देखाएल गेल छल आ एकर सङ्गे एहि चलचित्रक कहानी लिखवाक कारण एकरा सर्वश्रेष्ठ चलचित्र कहानी विधामे फिल्मफेयर पुरस्कार सेहो प्राप्त भेल छल। महेश अप्पन भाए मुकेश भट्टक सङ्ग 'कब्जा' (१९८८) नामक चलचित्र निर्माण करि ओ चलचित्र निर्माता सेहो बनि गेल।
व्यक्तिगत जीवन[सम्पादन करी]
प्रमुख फिल्मसभ[सम्पादन करी]
बतौर लेखक[सम्पादन करी]
बतौर निर्देशक[सम्पादन करी]
बतौर निर्माता[सम्पादन करी]
सन्दर्भ सामग्रीसभ[सम्पादन करी]
- ↑ Sawhney, Anubha (१८ जनवरी २००३), "The Saraansh of Mahesh Bhatt's life", Times Of India, अन्तिम पहुँच १७ फरवरी २०१२।


text:
बिहार कए गरिया सत्ता हासिल करबाक राज नीति
सतना/पटना। पहिनेे महाराष्टï्र क राज ठाकरे, आब मध्यप्रदेश क मुख्यमंत्री शिवराज सिंह चौहान। उत्तर भारतीय खास कर उत्तर प्रदेश आ बिहार वाला कए विरोध करि पहिनेे त महाराष्टï्र क राजनीति मे राज ठाकरे ‘राजÓ केलक, एकरा बाद मध्य प्रदेश क मुख्यमंत्री शिवराज सिंह चौहान सेहो ओहि रास्ता पर चलि पड़ला, मुदा ओ बिसरी गेलाह जे मध्यप्रदेश क शरद यादव एखनो बिहार मे राजनीतिक नौकरी पाउने छथि। हुनकर सार्वजनिक सभा मे बिहारी कए खिलाफ देल गेल बयान एक टा नया विवाद ठार करि देलक। बिहार मे भाजपा आ जदयूक सरकार अछि। जहि ठाम भाजपाक चौहान नेता छथि ओहि ठाम मध्यप्रदेशक शरद यादव जदयूक अध्यक्ष हेबाक संग-संग मधेपुराक सांसद छथि। एहन मे भाजपा आ जदयू गठबंधन मे दरारक संभावना बढि़ गेल अछि।
ज्ञात हुए जे सतना मे एकटा कार्यक्रम क अवसर पर मध्यप्रदेश कए मुख्यमंत्री शिवराज सिंह चौहान स्थानीय लोग कए रोजगार मुहैया कराब कए नाम पर एतबा जोश में आबि गेला जे बिहारी के खिलाफ सब किछु बाजि देलाह। हद त तखन भ गेल, जखन मुख्यमंत्री कहैत-कहैत इ तक कहि देलाह जे कारखाना सतना मे लागए आ नौकरी बिहारी कए भेटत, हम एहन नहि हुए देब। मुख्यमंत्री इ सेहो कहला जे एहि ठाम स्थापित होइ वाला कारखाना मे बिहार क कोनो लोक कए नौकरी नहि देल जाइत।
मुख्यमंत्रीक एहि बयान स बिहार भाजपाक नेता त नुका रहलाह। जेना-तेना जदयूक प्रदेश अध्यक्ष क एकटा बयान आइल। मुदा दोसर दिस विपक्ष एकरा एकटा मुद्दा बना लेलक। लोक जनशक्ति पार्टी (लोजपा) क अध्यक्ष रामविलास पासवान कहला जे चौहान क बयान बहुत दुर्भाग्यपूर्ण अछि। जे व्यक्ति संवैधानिक पद पर बैठस अछि, हुनका एहि तरह क बयान नहि देबाक चाहि। हुनका अपन पद स तत्काल इस्तीफा द देबा क चाहि।
राष्ट्रीय जनता दल प्रमुख आ पूर्व मुख्यमंत्री लालू प्रसाद कहला जे शिवराज कए अपन एहि भड़काऊ भाषण क लेल माफी मांगबाक चाहि। लालू कहला जे एहि तरह क मानसिकता वाला लोग देश क लेल घुन क भांति अछि, जे धीरे-धीरे राष्ट्र कए अंदर स खोखला क रहल अछि। लालू कहला जे एहि स साबित होइत अछि जे शिवेसना, मनसे हुनकर शाखा अछि आ इ सब संविधान कए मूल भावना कए निरादर क रहल छथि। लालू सवाल कएला जे आखिर बिहार कए की अपराध अछि, जे सब कियो एकर पाछु पडि़ जाएत अछि।
शिवराज सिंह चौहान क इ बयान भाजपा क लेल मुश्किल ठार करि देलक अछि। एक दिस भाजपा क प्रवक्ता प्रकाश जावेड़कर कहला जे शिवराज क बयान कए लकए गलतफहमी अछि। ओ कहलथि जे देश क अधिकतर राज्य मे नौकरी क लेल राज्य क निवासी कए प्राथमिकता देब क कानून अछि। एहन मे चौहान क बान कए गलत रूप मे पेश कैल जा रहल अछि। दोसर दिस सूत्र कहैत अछि जे गुप्त रूप से कालाकमान चौहान कए एहि बयान लेल फटकार लगौलथि अछि। कहल जा रहल अछि जे भाजपाक बिहार शाखा एकरा ल कए काफी गंभीर अछि आ ओ नीतीशक कोपक सामना करबा स बचबाक बाट ताकि रहल अछि। जदयू क राष्टï्रीय अध्यक्ष आ मध्यप्रदेशक क मूल निवासी शरद यादव सेहो बयान देबा स भागल रहलाह। ल द कए जदयूक प्रदेश अध्यक्ष ललन सिंह कहला जे मुख्यमंत्री शिवराज सिंह चौहान कए कुर्सी पर बैसि कए एहि तरह क बयान नहि देबाक चाहि। भाजपा कए चाहि कि ओ शिवराज स जवाब तलब करै। ओनो मुख्यमंत्रीक बयान क सब गोटे कए इंतजार अछि। जे राति तक नहि आयल अछि।


text:
— आभा झा।
विवाह दू आत्माकेँ संग-संग दू संस्कार एवं परिवारक संयोग अछि।बेमेल विवाह शैक्षिक,
सामाजिक,आर्थिक,शारीरिक तथा आयु में व्यापक अंतरकेँ कारण होइत छैक। बेमेल विवाहकेँ कारण वैवाहिक संबंध में दरार आबि रहल छैक। तलाककेँ स्थिति उत्पन्न भ’ रहल छैक। यदि पति-पत्नी शैक्षिक स्तर पर एक-दोसरकेँ समकक्ष नै होइत छथिन तखन विचारक आदान-प्रदान सहज नहिं होइत छैन्ह। एक-दोसरकेँ विचार आपस में मेल खेनाइ बहुत जरूरी छैक। समझकेँ अभाव रहला सँ निरर्थक आरोप-प्रत्यारोप आरंभ भ’ जाइत छैक जे वैवाहिक जीवनकेँ नर्क बना दैत छैक।अगर कियो लड़का अफसर छथिन तखन हुनका लेल ओही स्टैंडर्ड के लड़की विवाहक लेल चाही।अगर हुनकर स्टैंडर्ड के लड़की सँ हुनकर विवाह नै हेतेन तखन ई बेमेल विवाह कहल जायत।यैह चीज लड़कीकेँ संग सेहो छैक। लड़की कोनो अफसर छथि त’ हुनका लेल कोनो चपरासी लड़का के कोनो मेल नै छैक। सामाजिक रूप सँ वैवाहिक बेमेलताकेँ हम तखन देख पबैत छी जखन कि पति-पत्नी के मध्य संस्कृति एवं सभ्यताकेँ स्तर पर स्पष्ट अंतर होइ।दूनू में सँ कियो गाम के छथि आ कियो शहरकेँ तखन दुनू में तालमेल में अंतर रहैत छैक। परिणामतः टकराव और अलगाव स्वाभाविक रूप सँ जन्म ल’ लैत छैक। आइ काल्हि त’ लड़की पैघ आ लड़का छोट रहैत छथि तखनो विवाह भ’ रहल छैक। ई सब बेमेल विवाहकेँ बदलैत रूप छैक। आर्थिक विषमता सेहो बेमेल विवाहक महत्वपूर्ण कारण में सँ एक अछि।कतेको लड़का देखै में बड्ड सुंदर आ स्मार्ट रहैत छथि आ हुनकर विवाह जे लड़की वाला दहेज बेसी दैत छथिन ओत’ भ’ जाइत छनि।चाहे लड़कीकेँ मेल हुनका संग होइ या नै होइ।जोड़ी बेमेल लगैत छनि।एहने लोक सब लड़कीकेँ दहेजक लेल प्रताड़ित करैत छथिन। एहेन लड़का वालाकेँ लड़की वाला सँ अपेक्षा सुरसाकेँ मुखकेँ भाँति होइत छनि।शारीरिक रूप सँ वैवाहिक बेमेलता जेना- लंबाई-चौड़ाई,सुंदरता ,
गोर,कारी,शारीरिक विकलांगता सेहो बेमेल विवाहकेँ कारण रहल छैक। कहल जाइत अछि कि ‘ अति सर्वत्र वर्जते ‘ एहेन में पति-पत्नी दुनू में सँ कियो एक अति संवेदनशील अछि या अत्यंत भावुक अछि, तखनो स्थिति गंभीर भ’ सकैत अछि।एक अत्यंत सैद्धांतिक त’ दोसर व्यापक रूप सँ व्यवहारिक तखनो सामंजस्य कठिन भ’ जाइत छैक।विवाहक जटिलता आब बढ़ल जा रहल छैक। विचार और इच्छाकेँ व्यापक अंतर अंततः संबंध में खटास उत्पन्न क’ दैत छैक।अंतर्जातीय विवाह सेहो बढ़ल जा रहल छैक। यैह कारण अछि कि आब तलाककेँ संख्या अपन मिथिला में सेहो बढ़ल जा रहल अछि।आइ काल्हिकेँ जेनरेशन में समझौता करै के क्षमता कम भेल जा रहल छैक। विवाहकेँ संबंध प्यार, विश्वास,कमिटमेंट और आपसी तालमेल पर टिकल छैक। पति-पत्नीकेँ कतेको परीक्षा ,उतार-चढ़ाव सँ आगू बढ़य पड़ैत छनि।बेमेल विवाह अरेंज और लव मैरेज दुनू में होइत छैक। बेमेल विवाह बनल रहै ताहि लेल आपस में जुड़ाव स्थापित करयकेँ कोशिश करबाक चाही।एक-दोसरकेँ पसंद-नापसंद के तवज्जुह देबाक चाही।जय मिथिला जय मैथिली।🙏🙏


text:
मैथिली कथावाचक क भ रहल रिकार्डिंग
चर्चित बाल कथा क शुरु भेल मैथिली अनुवाद
पटना । मैथिली भाषा पर बहुत रास काज भ रहल अछि। पिछला मास मैथिली सिनेमा मिथिला मखान कए पहिल बेर क्षेत्रीय भाषा श्रेणी मे राष्ट्रीय फिल्म पुरस्कार स सम्मानित कैल गेल। मैथिली मे आजुक तारीख मे नव नव काज बहुत भ रहल अछि। एक संगे एतबा रास काज पूर्व मे देखबा लेल कम भेटल। इ काज विभिन्न स्तर आ विभिन्न समूह क माध्यम से शुरु कैल गेल अछि। नाटक, फिल्म, टीवी, रेडियो, अनुवाद आ साहित्य..भारतीष भाषा मंच पर नहि बल्कि विश्व भाषा मंच पर आइ मैथिली अपन उपस्थिति दर्ज करा रहल अछि। इसमाद कए भेटल जानकारीक अनुसार दूरदर्शन बिहार पर रविदिन 11 बजे स जवाहर लाल नेहरू रचित श्याम बेनेगल क कृति भारत एक खोज मैथिली मे डव भ प्रसारित भ रहल अछि। एकर डविंग सेहो पटना मे भ रहल अछि आ एहि माध्यम स एहि क्षेत्र मे कई गोटे कए नव अनुभव भेट रहल अछि। एहि एकटा सीरियल स मैथिली क करीब दू दर्जन वाचक कए रोजगार भेट रहल अछि। एहि प्रकार स प्रसिद्ध बाल कथा सबहक सेहो हिंदी बुक ट्रस्ट मैथिली में अनुवाद करा रहल अछि। अंग्रेजी समेत कईटा भाषाक प्रसिद्ध बाल पोथी एहि प्रकार स मैथिली मे नैना लोकनि कए उपलब्ध भ सकत। इ परियोजना सेहो अपन अंतिम चरण मे अछि। प्रसिद्ध मंचकर्मी कमलाकांत झा क शब्द में कहबाक कला होइत छै, गढबाक कला होइत छै…। एहन मे मैथिली लोककथा कए लोकवाचक क आवाज मे रिकार्डिंग करबाक एकटा योजना सेहो जमीन पर उतरल अछि। इ योजना एकटा अंतरराष्ट्रीय संस्थाक माध्यम स शुरु कैल गेल अछि।
पायलट प्रोजेक्ट क तहत एखन धरि छह गोट लोककथा वाचक क मुंह स कथा क रिकार्डिंग भ चुकल अछि। एकरा अंतरराष्ट्रीय स्तर पर प्रस्तुत कैल जायत। अनुवादक क्षेत्र में मैथिली क मजबूत उपस्थितिक एकटा आर डेग उदय भानू सिंह नचिकेताक नेतृत्व मे भ रहल कर्नाटक क प्रसिद्ध डाक वचन क अनुवाद अछि। एकरा लेल कुल नौ गोट मैथिली अनुवादक क समूह बनल अछि आ आनलाइन अनुवाद क काज चलि रहल अछि। एहि डाक वचन क अनुवाद क मैथिली भारत क ओहि भाषा समूह में शामिल भ जायत, जेकरा समृद्ध और पुरातन भाषाक श्रेणी मे राखल जाइत अछि। मैथिली स आन भाषा मे आ आन भाषा क कृति मैथिली मे अनुवाद भेला स मैथिली क पाठक मे बढोतरी होएत, ओतहि मैथिली साहित्य स आन भाषाक पाठक परिचित भ सकत। इ आदान प्रदान दूनू भाषा लेल लाभदायक रहत। देखबाक चाही शुरू भेल इ प्रयास कितबा परंपरा मे बदलैत अछि।


text:
ओ प्रदूषण जे शहर सँ गाम तक पहुँचि गेल
हिन्दी मे एकटा कहावत बड़ा लोकप्रिय – घर की मुर्गी दाल बराबर… मिथिलावासी लेल अपनहि भाषा तुच्छ-नीच होइत छन्हि तेँ ई कहावत केँ ई सब बाकायदा अपन जीवन मे अपना लेने छथि। हमरो ई कहावत के बदला ‘बारीक पटुआ तीत’ प्रयोग करबाक चाहैत छल, लेकिन आब बाध्य छी जे मैथिली भाषा केँ स्वयं मैथिलीभाषी जखन दुत्कारि रहल छथि तखन फेर ई मैथिली लोक मुहावरा (लोक कहिनी) केर अर्थ कियो बुझबो करता कि नहि… ताहि सँ नीक जे हिन्दिये मुहावरा कहैत किछु जरूरी सन्देश देबाक चेष्टा कयल जाय।
१. मैथिली भाषाक संचारकर्म बहुत कमजोर अवस्था मे अछि। जखन कि इतिहास विगत १९०५ ई. सँ आइ २०२२ ई. धरि कुल ११७ वर्षक गना गेल, मुदा एकर पहुँच आइ धरि १% पाठक धरि गेल अथवा नहि ताहि सँ हम अनभिज्ञ छी, जँ किनको बुझल हो आ कोनो सन्दर्भ सहितक जानकारी दय सकी त आभारी होयब।
२. मैथिली भाषा लेल जे कियो काज करैत रहला अछि ताहि मे बेसी ठाम ‘स्वान्तःसुखाय’ वाली बात अछि, एहि काज केँ लोकक काज, जन-जन के काज आ सभक काज बनेबाक स्थिति अनेकों कारण सँ नहि भ’ सकल अछि। एकर कि कारण छैक ताहि पर सेहो हम आब एहि जीवन मे त नहिये टा शोध कय सकब… लेकिन संछेप मे लोकक नक्कारापन आ अपन निजत्व सँ गौरवबोध मे कमी, दोसर भाषाक गुलाम बनि जेबाक आ फदर-फदर दोसरे भाषा मे गलत-सलत बाजि काज चला लेबाक महान दुर्गुण त एकटा कारण छीहे…. भ’ सकैत छैक जे सामन्ती युग सँ लोकतांत्रिक युग मे प्रवेश के समय जाहि गति सँ मैथिली भाषाक संग निजत्व आ गौरवबोध जोड़बाक काज करबाक छल से अभावग्रस्त आ आत्मकेन्द्रित मैथिलीभाषी एलिट्स (प्रबुद्धवर्ग) अथवा अगुआवर्ग द्वारा नहि कयल जा सकल, सहर्ष हिन्दी केँ अपनाकय महाभूल कय बैसलथि, जेकर दुष्परिणाम सोझाँ अछि। आब पुनः अपन मातृभाषा आ मूल साहित्य संग लोक मे ललक पैदा करबाक लेल कोन स्तर पर काज कयल जाय से हमर समझ सँ कनेक परे बुझा रहल अछि, तथापि अपना भरि प्रयास त करबाके टा चाही, कइये रहल छी, किछु हद तक सफलता भेटियो रहल अछि, मुदा उल्लेख्य सफलता लेल राज्य के सहयोग बिना ई काज असम्भव बुझना जा रहल अछि आ राज्य सेहो सहयोग करबाक मूड मे बिल्कुल नहि अछि, नहिये अपन धरतीपुत्र मध्य कियो तेहेन झुनझुन्ना पहिरल टनटन बेटा (नेता) देखि रहल छी जे राज्य द्वारा कयल जा रहल विभेद केँ समाप्त कय अपन निजताक मूल्य व मान्यता केँ स्थापित करत।
३. एतेक दिन होइत छल जे गाम मे मौलिकताक रक्षा भ’ जायत… लेकिन अफसोस, एतय सेहो आब नवकनियां लोकनि घरवला संग हिन्दी मे फदकैत घर-अंगना-दलान-दरूक्खा सबटा केँ हिन्दियायल गन्ध सँ दुर्गन्धित कएने रहैत छथि। धियापुता संग हिन्दी मे, घरवला संग हिन्दी मे, ननैद-दियादनी संग हिन्दी मे, आसपड़ोस मे हिन्दी मे… आहि रौ बा! तखन फेर गाम सेहो पराया होयबाक परिस्थिति मे ई मधुरभाषा मैथिलीक रक्षा केना होयत?
४. चाल-ढाल सबटा बदलि गेल। डीजे के कनफोड़ू आवाज मे लोक लाज-शर्म उठाकय पीबि गेल आ माय-बेटा संगे फूहड़ गीत पर नचैत ओ सब सँ बेसी प्रचलित गारि केँ परिलक्षित करैत बुझा रहल अछि। आब बताउ? बेशरम-बेहाया जेकाँ नंगापन आ फूहड़ शब्दक गीत पर सब नाचि रहल छी, अपन संस्कार आ सम्बन्धक लाज केँ ताख पर छोड़ि स्वयं सरेआम आम समाज के बीच अलमस्त अन्दाज मे अपन खुशीक इजहार करैत दोसर केँ आँखि देखबैत छियैक… कहैत छियैक जे हमरा जेना मोन होयत हम तेना जियब… तखन त ई ओहिना बात नहि भ’ गेलय जेना हिरण्याक्ष सौंसे धरती मे मल-मूत्र-गन्दगी फेकबा देलकय जाहि सँ देवताक आगमन नहि हेतय आ ओ गन्दगी व अन्हरिया (आसुरिक) राज कायम राखत? आब फेर कोनो वराह अवतार लेता आ एहि गन्दगी केँ साफ कय केँ धर्मक राज कायम रखता ई दिन देखब हमरा लेल त दुर्लभे बुझाइत अछि।
५. घरवला केँ घरवालीक साड़ी-चोली वला ड्रेस आ आँचर प्रथा, घोघ सब त कहिया न गेल तेलहन्डी के कड़कैत तेल मे! आब त जीन्स पहिरू डार्लिंग टप लगाउ यय, मुम्बई हिरोईन अहूँ बनि जाउ यय! कनी दिन बाद बिकिनी-ब्रा पहिराकय लोक घरवाली केँ नहि प्रदर्शनक वस्तु बना देलक त जे कहू! ई नहि कहि रहल छी जे अपनहि टा पारम्परिक पहिरन मे सब रहू, मुदा काजो-प्रयोजन आ एकत्रित-एकजुट होयबाक अवसरहु पर त अपन संस्कृतिक संरक्षणार्थ आगू आबय जाउ। मोलहा मुम्बई मे घरवाली केँ लय गेल आ ओतय सँ गोआ गेल त बिच पर दुनू प्राणी ओहिना छोट-छोट वस्त्र धारण कय खूब घूमल आ फेसबुक लाइव सेहो कयलक। किछु गौआँ देखियो लेलक। मोलहाक भाइ तेलिया त वीडियो सेहो डाउनलोड कय केँ भौजी गाम एती त खूब चुस्की लेब से नियारि लेलक। तैयो ई बात कोहुना बुझू जे गोआ, मुम्बई, मोलहा आ तेलिया के अलावे कियो बुझलक, कियो नहि बुझलक! मुदा गदाधर बाबू के बेटा शिरोमणि त अपन कनियाँ केँ गामहि मे गोआ देखेबाक बात कहि धोबिया पोखरिक महार केँ गोआ बिच बनाकय ब्रा-बिकिनी मे घुमेनाय शुरू कय के एकटा नवके रेकर्ड न बना देलखिन! कहू त?
एहि तरहें प्रदूषण केँ हम सब केना रोकि सकब? सवाल ई छैक। चिन्तन एहि पर होयब बड जरूरी अछि।
हरिः हरः!!


text:
गजल@प्रभात राय भट्ट
गजल:-गजलक शब्द शब्द अछि हिरामोती जेना लगैय ज्योति
जीवनक विछोड मिलन में गजल जेना लगैय मोती
सोचक सागर में डूबी निकालैय कियो हिरामोती
अप्रतिम सुन्दर शब्दक संयोजन जेना लगैय मोती
सुन्दर नारी पर शब्दक गहना भSजाएत अछि भारी
गीत गजल सुन्दर शब्दक रचना जेना लगैय मोती
श्रृंगार रासक शब्द सं अछि नारी केर श्रृंगार सजल
अनुपम शब्दक अनमोल गजल जेना लगैय मोती
निशब्द भावक शब्द बनी ठोर पर घुन्घुनाए गजल
गजलकारक शब्द रचल गजल जेना लगैय मोती
..........वर्ण-२१....................
रचनाकार:-प्रभात राय भट्ट


text:
रेलवे सतर्क : मध्य रेलवे मुंबई डिविजन केर मुताबिक राहत बचाव कार्य मे प्रयोग होमै बला दुर्घटना राहत ट्रेन, दुर्घटना राहत मेडिकल वैन आदि जरूरी चीज सभक प्रबंध पहिने सँ क' लेल गेल अछि। संगहि 250 से बेसी रेलवे पुलिस बल आओर महाराष्ट्र राज्य सुरक्षा बल के जवान सभ सेहो भीड़ नियंत्रण आओर आन काजक लेल स्टेशन मे तैनात कायल गेल अछि।
अपने क'बता दी चक्रवाती तूफान ओखी, शहर सँ दक्षिण - पश्चिम दिस 670 किलोमीटर केर दुरी पर अछि। वरिष्ठ अधिकारी सभक मुताबिक महाराष्ट्र तट आओर मुंबई एहि चक्रवात सँ सुरक्षित अछि। भारतीय तट रक्षक बल (आईसीजी) कैल्हि सोम दिन अरब सागर से 19 मछुवा सभके सुरक्षित निकाललक। कोस्ट गार्ड अधिकारी सभक मुताविक, ओखी चक्रवात सूरत दिस 85 किलोमीटर केर रफ्तार सँ बैरह रहल अछि।
गौरतलब अछि कि 26 नवंबर क' श्रीलंका लग से ओखी चक्रवात उठल, जे अस्थिर - अस्थिर केरल पहुंच गेल। चक्रवात सँ समुद्र मे माछ पकड़े गेल सैकड़ों मछुआरा लापता बताओल जे रहल अछि। महाराष्ट्र के किछु भाग मे चक्रवात केर असर देखबाक लेल भेंट रहल अछि। महाराष्ट्र से भलहि ओखी केर खतरा लगभग टरल बुझल जे रहल अछि, मुदा सूरत दिस बढ़ैत ई चक्रवात तेल के कुआ पर गहरा असर डाली सकैत अछि।


text:
गोलबजार नगरपालिका
गोलबजार नगरपालिका नेपालक पूर्वाञ्चल विकास क्षेत्र अन्तर्गत सगरमाथा अञ्चलक सिराहा जिलाम अवस्थित एक नगरपालिका छी।[१][२] स्थानीय विकास मन्त्रालय थप ६१ टा नयाँ नगरपालिका थपैत सिराहा जिलाम असनपुर, अशोकापुर बल्कवा, बेतौना, लालपुर, चन्द्रलालपुर, मुक्सर, चन्द्रोदयपुर आर जमदह गाउँ विकास समितिसभक समेटेक गोलबजार नगरपालिका घोषणा कएल गेल अछि।[२][३] गोलबजार नगरपालिकाक केन्द्र गोलबजार रहल अछि। सिरहाक एक व्यापारिक आर व्यावसायिक केन्द्रक रुपमा परिचित गोलबजार पुर्व पश्चिम राजमार्ग अन्तर्गत परैत् अछि। गोलबजार नगरपालिकाम १३ टा वडासभ रहल अछि।[१][४] नगरपालिकाक घोषणा आर क्षेत्रविस्तारसँग मुलुक १ महानगरपालिका, ११ उपमहानगरपालिका, १ सय ७९ नगरपालिका आर ३ हजार २ सय ७८ गाविस कायम भएका कएल गेल अछि। नयाँ नगरपालिका थपैत नेपालक सहरी जनसंख्याक प्रतिशत ३६ दशमलव ८ पहुँचल मन्त्रालयले जनाओने अछि।[३]
जनसंख्या[सम्पादन करी]
इतिहास[सम्पादन करी]
सन्दर्भ सामग्रीसभ[सम्पादन करी]
- ↑ १.० १.१ "स्थानीय प्रशासन र सामुदायिक विकास कार्यक्रम", स्थानीय विकास मन्त्रालय, मंसिर, अन्तिम पहुँच मंसिर २०७१।
- ↑ २.० २.१ "६१ नयाँ नगरपालिका घोषणा", हिमाल खबरपत्रिका, १६ मंसीर २०७१, अन्तिम पहुँच १६ मंसीर।
- ↑ ३.० ३.१ "फेरि थपिए सात उपमहानगर, ६१ नगरपालिका", नागरिक दैनिक, नागरिक दैनिक, १७ मंसिर, २०७१, अन्तिम पहुँच १७ मंसिर।
- ↑ "गोलबजार नगरपालीका स्थानीयबासीमा खुसीयाली", साझा सवाल, २०७१ मंसीर १८, अन्तिम पहुँच १८ मंसीर।


text:
सुदूरपश्चिममे आज थप १३७ मे कोरोना पुष्टि, कैलालीमे आजकिल ८० संक्रमित
पहुरा समाचारदाता
धनगढी, ८ असार । सुदूरपश्चिम प्रदेशमे थप १ सय ३७ जनहनमे कोरोना पुष्टि हुइल बा । जनस्वास्थ्य प्रयोगशाला काठमाण्डौंमे करल परिक्षणमे थप ९६ जनहनमे कोरोना पुष्टि हुइल स्वास्थ्य मन्त्रालयके प्रवक्ता जागेश्वर गौतम नियमित पत्रकार सम्मेलनमे जानकारी डेलै । कलेसे सेती प्रादेशिक अस्पतालमे करल परिक्षणमे ४१ जनहनमे कोरोना पुष्टि हुइल बा । थपल लौवा संक्रमितमे कैलालीके ८०, डडेलधुराके १८, बैतडीके १४, कञ्चनुर ८, डोटीके ७, अछामके ७, ओ बझाङ ३ करके करके १सय ३७ जनहनमे कोरोना पुष्टि हुइल हो ।
यी संगे सुदूरपश्चिममे संक्रमितके संख्या एक हजार एक सय ६१ पुगल बा । अब्बेसम सबसे ढेर कैलालीके तीन सय ४१, डडेल्धुरामे दुई सय ४, बैतडीमे एक सय ५६, डोटीमे एक सय ६१, कञ्चनपुरमे एक सय आठ, अछामके ८२, बाजुराके ७२, बझाङमे २४ ओ दार्चुलामे १२ जनहनमे कोरोना पुष्टि हुइल बा ।
स्वास्थ्य तथा जनसंख्या मन्त्रालयलके अनुसार पछिल्का २४ घण्टामे सोम्मार देशभर थप ५ सय ३५ जनहनमे कोरोना संक्रमण पुष्टि हुइल बा । कलेसे सेती प्रादेशिक अस्पतालमे करल परिक्षणमे ४१ जनहनमे कोरोना पुष्टि हुइल बा । थपल लौवा संक्रमितसंगे नेपालमे हालसम कोरोना संक्रमतिके संख्या ९ हजार ६ सय २ पुगल बा ।
मन्त्रालयसे आयोजना करल नियमित मिडिया ब्रिफिङमे प्रवक्ता डा. जागेश्वर गौतम सोम्मार केल ५ सय ३५ जनहनमे कोरोना संक्रमण पुष्टि जनैलै । थपल नयाँ संक्रमितमे झापाके ३, मोरङके १२, सप्तरीके १५, धनुषाके १०, महोत्तरीके १, अर्घाखाँचीका ९, गुल्मीके ५६, जाजरकोटके १, नवलपरासीके ५, सर्लाहीके ४७, सिन्धुपाल्चोकके २, सिरहाके २३, स्याङजाके ३३, पाल्पाके ९०, प्युठानके ३०, रौटहटके ३४, रुपन्देहीके १०, चितवनके ५, नवलपरासी पूर्वके २४, ओखलढुंगाके १, तनहुँके ११ ओ दाङके १३ जाने रहल बाटै ।
ओस्टेक, पछिल्का २४ घण्टामे नेपालमे कोरोना संक्रमणहे जिटके ३ सय ७० डिस्चार्ज हुइल बाटै । कोरोना विशेष अस्पताल दाङसे ६ जाने, प्रादेशिक अस्पताल सुर्खेतसे ६ जाने, कालिकोट अस्पतालसे २८ जाने, दैलेख अस्पताल दुल्लुसे २६५ जाने, सल्यान अस्पतालसे ३७ जाने, नारायणी अस्पताल विरगञ्जसे ११ जाने ओ धादिङ अस्पतालसे १७ जाने डिस्चार्ज हुइलसंगे ठिक हुइलके संख्या २ हजार १४२ पुगल बा । मन्त्रालयके अनुसार सोम्मारसम नेपालमे आरडीटी विधिसे २ लाख ६८ हजार १ सय ३ नमुना परीक्षण हुइल बाटै । २४ घण्टामे ५ हजार ९२९ आरडीटी परीक्षण हुइल बाटै । पीसीआर विधिसे भर हालसम १ लाख ८१ हजार ३७१ परीक्षण करल बाटै ओ २४ घण्टामे ६ हजार १९८ परीक्षण हुइल बाटै ।
हालसम क्वारेन्टाइनमे रहुइयाके संख्या ९० हजार ७३० जाने रहल बाटै । ओस्टेक करके आइसोलेसनमे रहुइयाके संख्या ७ हजार २३१ जाने रहल बाटै । मन्त्रालयके अनुसार रसुवा जिल्ला बाहेक मुलुकके सक्कु जिल्लामे कोरोना संक्रमित भेटगैल बा ।
सम्बन्धित समाचार
सुदूरपश्चिममे थप ९६ जहनमे काेराेना पुष्टि, संक्रमितके संख्या ११२० पुगल
नेपालमे थप ५३५ जहनमे कोरोना पुष्टि, संक्रमितके संख्या ९५६१ पुगल


text:
आलेख (माहात्म्य सहित)
पावनि-तिहार: लोक पावनि चौरचन
– प्रो. पवन कुमार मिश्र
समस्त विज्ञजन केँ विदित अछि जे समग्र विश्व मे भारत ज्ञान विज्ञान सँ महान तथा जगत् गुरु कऽ उपाधि सँ मण्डित अछि । एतवे टा नहि भारत पूर्व काल मे “सोनाक चिड़िया” मानल जाइत छल एवं ब्रह्माण्डक परम शक्ति छल। भूलोकक कोन कथा अन्तरिक्ष लोक मे एतौका राजा शान्ति स्थापित करऽ लेल अपन भुज शक्तिक उपयोग करैत छलाह । एकर साक्ष्य अपन पौराणिक कथा ऐतिह्य प्रमाणक रुप मे स्थापित अछि ।
हमर पूर्वज जे आई ऋषि महर्षि नाम सँ जानल जायत छथि हुनक अनुसंधानपरक वेदान्त (उपनिषद्) एखनो अकाट्य अछि । हुनक कहब छनि जे “काल (समय) एक अछि, अखण्ड अछि, व्यापक (सब ठाम व्याप्त) अछि” । महाकवि कालिदास अभिज्ञान साकुन्तलम् केर मंगलाचरण मे “ये द्वे कालं विधतः” एहि वाक्य द्वारा ऋषि मत केँ स्थापित करैत छथि । जकर भाव अछि व्यवहारिक जगत् मे समयक विभाग सूर्य आओर चन्द्रमा सँ होइछ ।
‘प्रश्नोपनिषद्’ मे ऋषिक मतानुसार परम सूक्ष्म तत्त्व “आत्मा” सूर्य छथि तथा सूक्ष्म गन्धादि स्थूल पृथ्वी आदि प्रकृति चन्द्र छथि । एहि दूनूक संयोग सँ जड़ चेतन केँ उत्पत्ति पालन आओर संहार होइछ ।
आत्यिमिक बौद्धिक उन्नति हेतु सूर्यक उपासना कैल जाइछ । जाहि सँ ज्ञान प्राप्त होइछ । ज्ञान छोट ओ पैघ नहि होइछ अपितु सब काल मे समान रहैछ एवं सतत ओ पूर्णताक बोध करवैछ । मुक्तिक साधन ज्ञान, आओर मुक्त पुरुष केँ साध्यो ज्ञाने अछि । सूर्य सदा सर्वदा एक समान रहैछ । ठीक एकरे विपरीत चन्द्र घटैत बढ़ैत रहैछ । ओ एक कलाक वृद्धि करैत शुक्ल पक्ष मे पूर्ण आओर एक-एक कलाक ह्रास करैत कृष्ण पक्ष मे विलीन भऽ जायत छथि । सम्वत्सर रुप (समय) जे परमेश्वर जिनक प्रकृति रुप जे प्रतीक चन्द्र हुनक शुक्ल पक्ष रुप जे विभाग ओ प्राण कहवैछ प्राणक अर्थ भोक्ता । कृष्ण पक्ष भोग्य (क्षरण शील वस्तु) ।
विश्वक समस्त ज्योतिषी लोकनि जातकक जन्मपत्री मे सूर्य आओर चन्द्र केँ वलावल केँ अनुसार जातक केर आत्मबल तथा धनधान्य समृद्धिक विचार करैत छथिन्ह । वैज्ञानिक लोकनि अपना शोध मे पओलैन जे चन्द्रमाक पूर्णता आओर ह्रास्क प्रभाव विक्षिप्त (पागल) क विशिष्टता पर पड़ैछ । भारतीय दार्शनिक मनीषी “कोकं कस्त्वं कुत आयातः, का मे जनजी को मे तात:” अर्थात् हम के छी, अहाँ के छी, हमर माता के छथि तथा हमर पिता के छथि इत्यादि प्रश्नक उत्तर मे प्रत्यक्ष सूर्य केँ पिता (पुरुष) आओर चन्द्रमा के माता (स्त्री)क कल्पना कय अनवस्था दोष सं बचैत छथि ।
अपना देश मे खास कय हिन्दू समाज मे जे अवतारवादक कल्पना अछि ताहि मे सूर्य आओर चन्द्रक पूर्णावतार मे वर्णन वयस्क पिता महर्षि पराशर अपन प्रसिद्ध ग्रन्थ ‘वृद्ध पराशर’ मे करैत छथि । “रामोऽवतारः सूर्यस्य चन्द्रस्य यदुनायकः” सृ. क्र. २६ अर्थात् सूर्य राम रुप मे आओर चन्द्र कृष्ण रुप मे अवतार ग्रहण केलन्हि ।
ई दुनू युग पुरुष भारतीय संस्कृति-सभ्यता, आचार-विचार तथा जीवन दर्शनक मेरुद्ण्ड छथि आदर्श छथि । पौराणिक ग्रन्थ तथा काव्य ग्रन्थ केर मान्य नायक छथि । कवि, कोविद, आलोचक, सभ्य विद्वत् समाजक आदर्श छथि । सामान्यजन हुनकर चरित केँ अपना जीवन मे उतारि ऐहिक जीवन केँ सुखी कय परलोक केँ सुन्दर बनाबय लेल प्रयत्नशील होइत छथि ।
एहि संसार मे दू प्रकारक मनुष्य वास करै छथि । एकटा प्रवृत्ति मार्गी (प्रेय मार्गी)- गृहस्थ दोसर निवृत्ति मार्गी योगी, संन्यासी । प्रवृत्ति मार्गी-गृहस्थ काञ्चन काया कामिनी चन्द्रमुखी प्रिया धर्मपत्नी सँ घर मे स्वर्ग सुख सँ उत्तम सुखक अनुभव करै छथि । ओहि मे कतहु बाधा होइत छनि तँ नरको सँ बदतर दुःख केँ अनुभव करै छथि ।
कर्मवादक सिद्धान्तक अनुसार सुख-दुःख सुकर्मक फल अछि ई भारतीय कर्मवादक सिद्धान्त विश्वक विद्वान् स्वीकार करैत छथि । तकरा सँ छुटकाराक उपाय पूर्वज ऋषि-मुनि सुकर्म (पूजा-पाठ) भक्ति आओर ज्ञान सँ सम्वलित भऽ कऽ तदनुसार आचरणक आदेश करैत छथिन्ह ।
हम जे काज नहि केलहुँ ओकरो लेल यदि समाज हमरा दोष दिए, प्रत्यक्ष वा परोक्ष मे हमर निन्दा करय एहि दोष “लोक लांक्षणा” केर निवारण हेतु भादो शुक्ल पक्षक चतुर्थी चन्द्र केर आओर ओहि काल मे गणेशक पूजाक उपदेश अछि ।
हिन्दू समाज मे श्री कृष्ण पूर्णावतार परम ब्रह्म परमेश्वर मानल गेल छथि । महर्षि पराशर हुनका चन्द्र सँ अवतीर्ण मानैत छथिन्ह । हुनके सँ सम्बन्धित स्कन्दपुराण मे चन्द्रोपाख्यान शीर्षक सँ कथा वर्णित अछि जे निम्नलिखित अछि ।
नन्दिकेश्वर सनत्कुमार सँ कहैत छथिन्ह हे सनत कुमार ! यदि अहाँ अपन शुभक कामना करैत छी तऽ एकाग्रचित सँ चन्द्रोपाख्यान सुनू । पुरुष होथि वा नारी ओ भाद्र शुक्ल चतुर्थीक चन्द्र पूजा करथि । ताहि सँ हुनका मिथ्या कलंक तथा सब प्रकार केँ विघ्नक नाश हेतैन्ह । सनत्कुमार पुछलिन्ह हे ऋषिवर ! ई व्रत कोना पृथ्वी पर आएल से कहु । नन्दकेश्वर बजलाह-ई व्रत सर्व प्रथम जगत केर नाथ श्री कृष्ण पृथ्वी पर कैलाह । सनत्कुमार केँ आश्चर्य भेलैन्ह षड्गुण ऐश्वर्य सं सम्पन्न सोलहो कला सँ पूर, सृष्टिक कर्त्ता-धर्त्ता, ओ केना लोकनिन्दाक पात्र भेलाह ।
नन्दीकेश्वर कहैत छथिन्ह – हे सनत्कुमार! बलराम आओर कृष्ण वसुदेव केर पुत्र भऽ पृथ्वी पर वास केलाह । ओ जरासन्धक भय सँ द्वारिका गेलाह ओतय विश्वकर्मा द्वारा अपन स्त्रीक लेल सोलह हजार तथा यादव सब केँ लेल छप्पन करोड़ घर केँ निर्माण कय वास केलाह । ओहि द्वारिका मे उग्र नाम केर यादव केँ दूटा बेटा छलैन्ह सतजित आओर प्रसेन । सतजित समुद्र तट पर जा अनन्य भक्ति सँ सूर्यक घोर तपस्या कय हुनका प्रसन्न केलाह । प्रसन्न सूर्य प्रगट भऽ वरदान माँगू कहलथिन्ह । सतजित हुनका सँ स्यमन्तक मणिक याचना कयलन्हि । सूर्य मणि दैत कहलथिन्ह हे सतजित ! एकरा पवित्रता पूर्वक धारण करब, अन्यथा अनिष्ट होएत । सतजित ओ मणि लऽ नगर मे प्रवेश करैत विचारय लगलाह ई मणि देखि कृष्ण मांगि नहि लेथि । ओ ई मणि अपन भाइ प्रसेन केँ देलथिन्ह । एक दिन प्रंसेन श्री कृष्ण केर संग शिकार खेलय लेल जंगल गेलाह । जंगल मे ओ पछुआ गेलाह । सिंह हुनका मारि मणि लऽ क चलल तऽ ओकरा जाम्बवान् भालू मारि देलथिन्ह । जाम्बवान् ओ लऽ अपना वील मे प्रवेश कऽ खेलऽ लेल अपना पुत्र केऽ देलथिन्ह ।
एम्हर कृष्ण अपना संगी साथीक संग द्वारिका ऐलाह । ओहि समूहक लोक सब प्रसेन केँ नहि देखि बाजय लगलाह जे ई पापी कृष्ण मणिक लोभ सँ प्रसेन केँ मारि देलाह । एहि मिथ्या कलंक सँ कृष्ण व्यथित भऽ चुप्पहि प्रसेनक खोज मे जंगल गेलाह । ओतऽ देखलाह प्रसेन मरल छथि । आगू गेलाह तऽ देखलाह एकटा सिंह मरल अछि । आगू गेलाह उत्तर एकटा वील देखलाह । ओहि वील मे प्रवेश केलाह । ओ वील अन्धकारमय छलैक । ओकर दूरी १०० योजन यानि ४०० मील छल । कृष्ण अपना तेज सँ अन्धकार के नाश कय जखन अंतिम स्थान पर पहुँचलाह तऽ देखैत छथि खूब मजबूत नीक खूब सुन्दर भवन अछि । ओहि मे खूब सुन्दर पालना पर एकटा बच्चा के दाय झुला रहल छैक । बच्चा क आँखिक सामने ओ मणि लटकल छैक आ दाय गबैत छैक –
सिंहः प्रसेनं अवधीत्, सिंहो जाम्बवता हतः ।
सुकुमारक मा रोदी तव हि एषः स्यमन्तकः ॥
अर्थात् सिंह प्रसेन केँ मारलाह, सिंह जाम्बवान् सँ मारल गेल, औ बौआ ! जूनि कानू! अहींक ई स्यमन्तक मणि अछि । तखनैहि एक अपूर्व सुन्दरी विधाताक अनुपम सृष्टि युवती ओतय अयलीह । ओ कृष्ण केँ देखि काम-ज्वर सँ व्याकुल भऽ गेलीह । ओ बजलीह – हे कमलनेत्र ! ई मणि अहाँ लियऽ आओर तुरत भागि जाउ । जा धरि हमर पिता जाम्बवान् सुतल छथि । श्री कृष्ण प्रसन्न भऽ शंख बजा देलथिन्ह । जाम्बवान् उठैते साथ युद्ध करय लगलाह । हुनका दुनु केँ भयंकर बाहुयुद्ध २१ दिन धरि चलैत रहलन्हि । एम्हर द्वारिकावासी सात दिन धरि कृष्णक प्रतीक्षा कय हुनक प्रेतक्रिया सेहो कय देलथिन्ह । बाइसम दिन जाम्बवान् ई निश्चित कय जे कि ई मानव नहि भऽ सकैत छथि । ई अवश्य परमेश्वर छथि । ओ युद्ध छोड़ि हुनकर प्रार्थना केलथिन्ह आर अपन कन्या जाम्बवती केँ अर्पण कय देलथिन्ह । भगवान् श्री कृष्ण मणि लैत जाम्बवतीक संग सभा भवन मे आइब जनताक समक्ष सतजीत केँ ओ स्यमन्तक मणि सादर समर्पित कयलाह । सतजीत प्रसन्न भऽ अपन पुत्री सत्यभामा कृष्ण केर सेवा लेल अर्पण कय देलथिन्ह ।
किछुए दिन मे दुरात्मा शतधन्बा नामक एकटा यादव सतजित केँ मारि ओ मणि लय लेलक । सत्यभामा सँ ई समाचार सूनि कृष्ण बलराम केँ कहलथिन्ह – हे भ्राताश्री! ई मणि हमरे योग्य अछि । एकरा शतधन्बा लऽ लेलक । ओकरा पकड़ू । शतधन्बा ई सूनि ओ मणि अक्रूर केँ दय देलथिन्ह आओर रथ पर चढ़ि दक्षिण दिशा मे भागि गेलाह । कृष्ण-बलराम १०० योजन धरि हुनकर पांछाँ केलाह । ओकरा संग मे मणि नहि देखि बलराम कृष्ण केँ फटकारऽ लगलाह, “हे कपटी कृष्ण ! अहाँ लोभी छी ।” कृष्ण केँ लाखों शपथ खेलोपरान्त ओ शान्त नहि भेलाह तथा विदर्भ देश चलि गेलाह । कृष्ण घूरि कय जहन द्वारिका एलाह तँ लोक सभ फेर कलंक देबऽ लगलैन्ह । ई कृष्ण मणिक लोभ सँ बलराम एहन शुद्ध भाय केँ फेर छलपूर्वक द्वारिका सँ बाहर कय देलाह । अहि मिथ्या कलंक सँ कृष्ण संतप्त रहय लगलाह । अहि बीच नारद (ओहि समयक पत्रकार) त्रिभुवनलोक मे घुमैत कृष्ण सँ मिलक लेल आयल छलाह । चिन्तातुर उदास कृष्ण केँ देखि पुछथिन्ह “हे देवेश ! किएक उदास छी ?” कृष्ण कहलथिन्ह, ” हे नारद ! हम बेरि-बेरि मिथ्यापवाद सँ पीड़ित भऽ रहल छी ।” नारद कहलथिन्ह, “हे देवेश ! अहाँ निश्चिते भादो मासक शुक्ल चतुर्थीक चन्द्र देखने होएब तेँ अपने केँ बेरि-बेरि मिथ्या कलंक लगैछ । श्री कृष्ण नारद सँ पूछलथिन्ह, “चन्द्र दर्शन सँ किऐक ई दोष लगैत छैक ।”
नारद जी कहलथिन्ह, “जे अति प्राचीन काल मे चन्द्रमा गणेश जी सँ अभिशप्त भेलाह, अहाँक जे देखताह हुनको मिथ्या कलंक लगतैन्ह ।” कृष्ण पूछलथिन्ह, “हे मुनिवर ! गणेश जी किऐक चन्द्रमा केँ शाप देलथिन्ह ।” नारद जी कहलथिन्ह, “हे यदुनन्दन ! एक बेरि ब्रह्मा, विष्णु आओर महेश पत्नीक रुप मे अष्ट सिद्धि आओर नवनिधि केँ गणेश केँ अर्पण कय प्रार्थना केलखिन । गणेश प्रसन्न भऽ हुनका तीनू केँ सृजन, पालन आओर संहार कार्य निर्विघ्न रूप सँ करु ई आशीर्वाद देलथिन्ह । ताहि काल मे सत्यलोक सँ चन्द्रमा धीरे-धीरे नीचाँ आबि अपन सौन्दर्य मद सँ चूर भऽ गजवदन केँ उपहाल केलखिन । गणेश क्रुद्ध भऽ हुनका शाप देलथिन्ह, – “हे चन्द्र ! अहाँ अपन सुन्दरता सँ नितरा रहल छी । आइ सँ जे अहाँ केँ देखताह, हुनका मिथ्या कलंक लगतैन्ह ।” चन्द्रमा कठोर शाप सँ मलीन भऽ जल मे प्रवेश कय गेलाह । देवता लोकनि मे हाहाकार मचि गेल । ओ सब ब्रह्माक पास गेलाह । ब्रह्मा कहलथिन्ह अहाँ सब गणेशे सँ जा कय विनती करू, वैह एकर उपाय बतेता । सब देवता पूछलखिन जे गणेशक दर्शन कोना होयत । ब्रह्मा बजलाह, “चतुर्थी तिथि केँ गणेश जी केर पूजा करु ।” सब देवता चन्द्रमा सँ कहलथिन्ह । चन्द्रमा चतुर्थीक गणेश पुजा केलाह । गणेश बालरुप मे प्रकट भऽ दर्शन देलथिन्ह आओर कहलथिन्ह – चन्द्रमा हम प्रसन्न छी वरदान माँगू ।” चन्द्रमा प्रणाम करैत कहलथिन्ह, “हे सिद्धि विनायक हम शाप मुक्त होइ, पाप मुक्त होइ, सभ हमर दर्शन करय ।” गणेशजी कहलथिन जे हमर शाप व्यर्थ नहि जायत किन्तु शुक्ल पक्ष मे प्रथम उदित अहाँक दर्शन आओर नमन शुभकर रहत तथा भादोक शुक्ल पक्ष मे चतुर्थीक जे अहाँक दर्शन करताह हुनका लोक लांछणा लगतैन्ह । किन्तु यदि ओ “सिंहः प्रसेनं अवधीत्..” इत्यादि मन्त्र केँ पढ़ैत दर्शन करताह तथा हमर पूजा करताह हुनका ओ दोष नहि लगतैन्ह । एवम् प्रकारेन् श्रीकृष्ण सेहो नारद सँ प्रेरित भऽ एहि व्रत केर अनुष्ठान कयलाह । तहन ओ लोक कलंक सँ मुक्त भेलाह ।
एहि चौठ तिथि आओर चौठ चन्द्र केँ जनमानस पर एहन प्रभाव पड़ल जे आइयो लोक चौठ तिथि केँ किछु नहि करऽ चाहैत छथि । कवि समाजो अपना काव्य मे चौठक चन्द्रमाक नीक रुप मे वर्णन नहि करैत छथि । कवि शिरोमणि तुलसी मानसक सुन्दर काण्ड मे मन्दोदरी-रावण संवाद मे मन्दोदरीक मुख सँ अपन उदगार व्यक्त करैत छथि – “तजऊ चौथि के चन्द कि नाई” हे रावण । अहाँ सीता केँ चौठक चन्द्र जकाँ त्याग कऽ दियहु । नहि तऽ लोक निंदा करबैत अहाँक नाश कय देतीह ।
एतय ध्यान देबाक बात ई अछि जे जाहि चन्द्र केँ हम सब आकाश मे घटैत बढ़ैत देखैत छी ओ पुरुष रुप मे एक उत्तम दर्शन भाव लेने अछि । जे एहि लेखक विषय नहि अछि । हमर ऋषि मुनि आओर सभ्य समाजक ई ध्येय अछि, मानव जीवन सुखमय हो आओर हर्ष उल्लास मे हुनक जीवन व्यतीत होन्हि । एहि हेतु अनेक लोक पावनि अपनौलन्हि, जाहि मे अव्वल-वृद्ध प्रसन्न भऽ केँ परिवार, समाज, राष्ट्र आओर विश्व केँ एक आनन्द रुपी सूत्र मे गाँथल फल जेकाँ रहथि ।
आवास – आदर्श नगर, समस्तीपुर
सभार : मिथिला अरिपन
फोटो साभार: अशोक कुमार झा केर फेसबुक वाल सँ!
(संपादकीय नोट: उपरोक्त कथा-वृत्तान्तक अतिरिक्त मिथिलाक्षेत्र मे एहि पावनिक मनेबाक आरो विधानक चर्चा कैल जाइछ, मुदा मंत्रोच्चारणक हिसाबे यैह माहात्म्य अन्तिम सत्य थीक।)


text:
कोसीक प्रलयक तीन वर्ष अठारह अगस्त के पूरा भऽ गेल। तीन वर्ष पहिने जखन कोसीक प्रचण्ड बेग में मिथिलांचलक एकटा भाग कोसी में विलीन भऽ गेल छल तऽ सरकारी आ गैर सरकारी संस्था सभ एहि तरहे मेहरबान छल जे लोक सभ आशा बनल जे बर्बाद भेल क्षेत्र फेर से आबाद होएत। आ किछु हद धरि रास्ता पर सेहो आएल अछि। लोक जीवन फेर सँ पटरी पर आबि रहल अछि मुदा सरकारी व्यवस्थाक काहिलि मे कोनो परिवर्तन नहि देखल जा रहल अछि।
कोसीक त्रासदीक बाढ़ बिकहार सरकार पैद्य-पैद्य घोषणा कएलक। ओहि मेे किछु जमीन पर उतरल तऽ किछु पटना सँ प्रभावित क्षेत्र धरि पहूचाए सँ पहिने आकाश मे उड़ि गेल। कोसी मे समा गेल एकर चिन्ता नहितऽ पीड़ित कएलनि आ नहि सरकार। एहि क्रम मे ‘कोसी जांच आयोग‘ सेहो अस्तित्व मे आएला कोसी के घाट मे भसियाएल क्षेत्रक जका इहो आयोग जेना भसिया गेल अछि। न्यायमूर्ति राजेश कलियाक अध्यक्षता बाला एक सदस्यीय आयोग गोटेक छत्तीस भासक अपन कार्यकाल मेे एकहूटा अंतरिम रिपोर्ट नहि देलक तऽ भला अंतिम रिपोर्टक चर्चा करब बेवकूफी होएत।
उत्तर बिहारक बाढ़ि बिहारक बाबू आ अभियंता सभ लेल सोनाक अण्डा देबऽ बाला मुर्गी अछि। प्रति वर्ष बाढ़ि सँ, बचाव, बाढ़ि राहत आ बाढ़िक बाद पुनर्वास आ मरम्मतिक नाम पर सरकारक खजाना बाढ़िक पानि जका बहि जाइत अछि। एहि तरहे कोसी जांच आयोग बाबू आ कर्मचारीक लेल आराम गाह बनि गेल अछि भेटल। जनतबक अनुसार आयोगक सर्वसर्वा न्याायमूर्ति बालिया छत्तीस मासक एहि कार्यकाल मे छतीसो बेर कार्यालय नहि अएलाह अछि मुदा आधुनिक सुविधा सँ युक्त कार्यालय मे अपन हाजिरी लगबऽ बाबू आ कर्मचारी जरूर अबैत छथि। किएक तऽ ई कार्यालय मनोरंजन केन्द्र बनि गेल अछि। कार्यालय कम्प्यूटर से कोसी क्षेत्रक भविष्य संबंध मे भने एको पन्ना बहि निकलल हो मुदा एहि काम तैनात कर्मचारी के ई कम्प्यूटर तास आ आन खेलक सुविधा बिना रूकावट उपलब्ध करा रहल अछि। जखन भला सरकार आयोगक गठित एकरा सभ सुविधा उपलब्ध करा अपन काज समाप्त बुझि लेलक अछि तऽ भला कर्मचारी सभक कोन दोष? ज्यो जनता सरकारक राहत, बचाव आ जांच आयोगक गठन सँ संतुष्ट अछि तऽ भला सरकार रिपोर्टक प्रति किएक सक्रिय होयत। कोसीक जनता कोसीक बाढ़ि मे अपन जमा-पूंजी बहबऽ लेल मजबूर अछि आ सरकार कोसीक त्रासदीक जांचक लेल सरकारी खजाना के बहा अपन दायित्व समाप्त बुझि रहल अछि।
मैथिली नाट्य संस्था ‘भंगिमाक‘ आम सभाक बैसार पटनामे वरिष्ठ रंगकर्मी कुणालक अध्यक्षतामे सम्पन्न भेल। एहि बैसारमे संस्थानक नव कार्यकारिणीक चुनाव कराओल गेल। निर्वाची पदाधिकारी वरिष्ठ मैथिल समाजसेवी प्रेमकांत झा सर्वसम्मति सँ वरिष्ठ रंगकर्मी कुणालकेँ अध्यक्ष, मोद नारायण झाकेँ उपाध्यक्ष, जयदेव मिश्रकेँ सचिव, उमाकांत झाकेँ कोषाध्यक्ष, मुकुल कुमारकेँ संयुक्त सचिव आ नवेन्दु कुमार झाकेँ संगठन सह प्रचार सचिव निर्वाचित घोषित कएलनि। एहिसँ पहिने बैसारमे अपन विचार रखैत रंगकर्मी आ सामाजिक कार्यकर्ता सभ प्रदेशमे मैथिली रंगकर्मक गतिविधिमे तेजी आनब आ संस्थाकेँ मजगूत करबापर जोर देलनि। बैसारमे कुमार गगन, ब्रहनानन्द झा, लक्ष्मी रमण मिश्र, कमल मोहन चुन्न, रितू कर्ण, प्रियंका सहित कतेको मैथिली रंगकर्मी उपस्थित छलाह।
स्वतंत्रता दिवसक अवसर पर बिहार सरकार एतिहासिक डेग उठबैत भ्रष्टाचारक सफायाक लेल प्रदेश मे सेवाक अधिकार कानून लागू कऽ देलक। पंद्रह अगस्त सँ लागु भेल भेटि कानून सँ आब जनता के तय समय सीमाक भीतर सरकारी सेवा भेटि सकत। बिहान विधान मंडल पछिला दो मई के एहि कानून के पास कएने छल। सेवाक अधिकार कानून लागु करए बाला बिहार देशक पहिला प्रदेश अछि तीन चरण मे लागु कएल जायबाला एहि कानूनक पहिल चरण मे दस विभागक पचासटा सेवा के एकरा दायरा मे राखल गे अछि आबए बाला समय मे आन सेवा के सेहो एहि कानूनक दायरा मे अनबाक योजना अछि। तय समय सीमा मे काज नहि भेला पर सरकारी कर्मी पर दो सौ पचास टाका प्रति दिनक आर्थिक दण्डक प्रावधान सेहो कएल गेल अछि।
एहि कानूनक दोसर चरण मे एहि सेवाके आन लाइन कऽ देल जाएता कोनो व्यक्ति अपन घर बैसल आवश्यक सेवाक लेल आन लाइन आवेदन कऽ सकताह आ तेसर चरण मे जनता द्वारा देल गेल आवेदनक निपटारा कऽ हुनका घर पर सेवा उपलब्ध करादेल जाएत। ई व्यवस्था अगिला वर्ष छब्बीस जनवरी सँ प्रारंभ होएत। एकर अंतर्गत तत्काल सेवा सेहो प्रारंभ कएल जाएत आ पूरा व्यवस्थाक क आन लाईन मॉनिटरिंगक व्यवस्था सेहो कएल गेल अछि। एहि कानूनक सफल कार्यान्वयनक लेल सभ जिला मे एक-एकटा आईटी प्रबंधक, आआइटी सहायक तथा प्रखण्ड सभ मे एक-एकटा अटेनडेन्टक तैनाती कएल गेल अछि।
(साभार http://www.videha.co.in/ 'विदेह' ८९ म अंक ०१ सितम्बर २०११ (वर्ष ४ मास ४५ अंक ८९))